url: =I nambat a gual kua ahia leh? ~ Rev. Zam Khat Kham :: ZOMI DAILY\nposted on 13 March 2015 at 10:31 am Lomkholna: Article, Biakna, Zamkhatkham\nZingsang khat, Chicago khuapi sunga hotel khat ah pastorkhat coffee hawp-in tu hi. A zing-an nek kham kuan ta-in dingkhia dinga akithawi laitak a gei a tutphah awng khat ah mi khat hong tu buatbuat-in, “Tu zingsang tadensa (newspaper) headline na sim kha hia?”ci-in dong hi.\nTua a cih kawm-in a mai vua om tadensa khat la-in, “VanglengKia, Mi 52 Si” (Air Crash Kills 52) ci-a news kigelh lak hi.\n“Tu sun lam teh Los Angeles leng ding vanleng a tuang dinghi zen veng aw, lau peuhmah ing. Zingciang zingsang tunga kikhopna khat ah kakihel lo phamawh hi kei leh bel ka vanleng ticket khelkik mai-in meileng zuinuam taktak ing,” ci samsam hi.\nCoffee a hawp kawm-un vanleng-a len leh meileng-a khualzinkoi lungmuanhuai zaw, cih khawng kikum uh hi. Pastorpa bel tua sun lamcianga New York lam Buffalo ah vanleng tawh a leng ding hi-in, a ticket khelsawm het lo hi.\nLos Angeles lam a zin ding pa in, “A taktakin ci leng bel, i et i muh zia tawh bel kisaisam-in cin, sihna i cih khawng, tuahsiatna i cih khawng bel, ei hun tunga i “nambat” a cin teh a kipai ding hi lel hi, ci ing,” a cih leh, siapa in tua adipkuat tuak lua mahmah a gei a paupau pa en phei-in,\n“Kei zong na thugen hi sa ing. Ahih hang ke’n tua i nambat-te a gual pa thei hi ve’ng,” ci citciat sezen hi.\nTua khualzin ding pa in a lu tung pan a lukhu suah kawmin sabuai tung ah a koihsuk kawmin, um buang um lo buang khat-in pastor pa en phei hi. Hih pa in tua nambat a gualpa thei takpi maw, ahih kei leh a ut bangbanga pau ziauziau lel maw, ci-in lamdangsa-in mit sum pempam liangin en phei hi. A cih takpi maw, a cih takpi hi lo, ci-a dongdinga a kithawi piatpiat leh, pastorpa in,\n“Tua i nambat a gual pa pen midang hi lo-in maw, ka Pa ahive! Tua aih cianga kei lau het lo” ci sawnsawn hi.\nPastor pa in Pasian in eite itna tawh hong kepna, lau nadingleh patauh nading a om lohna limtakin genpih hi. Amah mahmah ahi a, ama’ nambat (ama’ hun ding) ahi zongin i Pa ahi Pasian’ khut sung ah om ahih manin muanhuaimahmah a, a hun lopi-in kimawk sih zenzen lo ding ahihna zong limtak kuppih hi.I Pa in “Nang hun hi ta ei” ci-a i nambat kigual a cin mateng peuhmah a hun lopi,cih bangin tuahsiatna khatpeuh a piang thei ding ahih lohna hilhcian-akhamuangsak hi.\nHi takpi hi. David mahmah in zong, “Ka hunte Nangma’ khutsung ah om hi” (My times are in yourhands) ci-in Pasian a muanna na pulak hi (Late 31:15). Ama’ nuntakna a et kikciangin lauhuaina vive, sih theih man theih nading vive tawh kidim-a, ahihhangin Pasian in tuate khempeuh panin a suahtaksakna tel lua mahmah hi.\nPasian’khut in amah kem-in a nuntakna “hunte” Pasian’ khut sung ah a omna tel mahmahhi. A beisa hun khempeuh a amah a kem tua Pasian mah in a mailam hunte khempeuhah zong kem lua mahmah ding cih zong tel hi. “Topa pen tuucin-a a cing Pa” ahihna tel mahmah hi. Tua upna leh lungmuanna mah tawh, “Hoihna lehhehpihna/lainatna in ka nuntak tawntungin kei zui taktak dinga, Topa’ inn sungah a tawntungin ka teng ding hi,” ci-in lungmuang takin na pulak hi (Late23:6).\nEite in zong hih khamuannaa nei thei lua hi hang! Inuntakna leh i hunte khempeuh, eite in nuntak tawntungna i ngah nadinga sihnathuaka tua sihna pan gualzawhna tawh a thokik Zeisu Khazih, i Topa’ khut sungah om hi. Tua i Topa pen a khut a baan khawng “kham” cih bang, “zaw” cih bang aom ngei lo Pa ahi hi. Ni khat ni teh bel i nambat/hun hong tun hun hong omdinga, tua ni tua hun ciangin i nambat a gual Pa, i hunte a seh Pa pen Amah himawk ahih manin lungdam tak leh lungmuang taka i pai ding hi lel hi.\nNa nambat a gual Pa kua ahi hiam? (Who puts up yournumbers?) Na nambat a gual Pa na thei nai hiam? Na thei taktak hiam? Na muanghiam? I hunte Ama’ khut sung ah om hi. Rev. Zam Khat Kham\nPrevious: Ei-le-Ei kitheihsiamna ~ Dr. Sanga R. Laingek\nNext: Salai Za Lian thu keima heak tawmno (behlapna)\n29 January 2021 at 7:29 pm\nThupi mah mah ei\nA thupi thu (4) ~ Job Cinpi


timestamp: atn

url: =London khuasung meileng tungah a puakkham om, migilo te gamtatna ci :: ZOMI DAILY\nposted on 15 September 2017 at 6:54 pm Lomkholna: Britain, London, News, Sawltak, World\nEngland, West Lodon aom meileng Station ah Friday zingsanglam in apuakkham om a, tuapen migilo te gamtatna hi ci’n British Police te’n genkhia hi. Tua apuakkham apianna munpen leihawmsung London Underground Station khat ahihi.\nLondon khuasung mipi te zingsang nasemding in Commuter Train sungah adim zihziah laitak in apuakkham hi ci’n Local Media te’n genkhia uhhi.\nMeileng sungah meikuang om cih akizak ciangin thautawi Armed Police te’nzong delhpah ngeingai uhhi. Hih buaina apiangsak pen migilo a ngongtatte, Terrorist Incident hi ci’n Deputy Assistant Commissioner Neil Basu in genkhia cih Metropolitan Police Statement akhahkhiatna pan kiza hi.\nHih buaina apiangna meileng Station pen West London aom Parsons Green Station kici leinuai meileng khawlna “London Underground Station” khat ahihi.\nReuters Witness khatin agenna ah hihbuaina apianna phualah Ambulance 6, Fire Engines honkhat leh Helicopter khat kamu cihi. Metro Newspaper te genkhaitna ah Passenger honkhat amai kangdeu “facial burn” uh ci a, mipi pen kipataugawp cihi.\nPawlkhat akhe aliam tawh, Stretcher tawh akinawnkhia tawh, Blanket tawh akituncip tawh lungzinhuai ngeingai mahmah cihi.\nHih buaina apianna ah Paramedics leh Firefighters te’nzong ahunlap in delhpah uhhi ci’n London Ambulance and Fire Brigade te’n genkhia hi. Athu ala, aliam bangzah cihte akipan akicianzaw in asawtlo in ki tangko khiading hi ci’n London Police te’n genkhia hi.\nRelated: London Parliament innpi maiah temtawi pasal khat kiman, buaina kizom toto\nBritain gamsung ah tukumsung bekbek inzong migilo te ngongtatna Terrorist Attack 4 veibang omkhin a, mihing luang 36 takin sihlawhkhin uhhi. Tukumsung London khuasung leh Europe gamsung aom khuapi pawlkhat ah migilo te’n mawtaw tawh mipi nawkgawpzel cihbang in buaina tuamtuam piangsak phadiak uhhi. Sawltak #zomidaily\nPrevious: Internet zangsaklo ahih manin sangnaupang khatin anu temta tawh satliam\nNext: Singapore ah numeikhat aguaktang dekin lamlam ahih manin kiman


url: =Bangladesh gamsung Restaurant khat IS te luhvai siangta :: ZOMI DAILY\nposted on 2 July 2016 at 4:12 pm Lomkholna: News, Sawltak, World\nBangladesh gamsung aom Restaurant khatah zanni nitaklam in IS migilo te thautawh lut uh a, buaina piangsak uhhhi. Hih Restaurant pen Bangladesh khuapisung aom annsai minthangkhat hi a, gamdangmi Foreigners te zong atut phadiakna khat kici hi. Hih annsai ah mite nuamtak in aomkimlai IS migilo te valut uh a, mi pawlkhat mancip uhhi.\nHihthu apian ciangin Police tezong kuanpah uh a, thautawh ki galkaptuak in IS migilo te kep mi 13 honkhiazo cih kumpi thunei te’n genkhia uhhi. Migilo te mi 6 Police te’n kaplum uh a, ahingtang inzong khat mankhiazo uhhi.\nRestaurant sungah amat mi 13 te nuntakna honkhiazo uh himah taleh adang asi pawlkhatzong omding in ki ummawh hi.\nIS te genkhiatna ah mi 24 bang si ci uh a, ahi zongin Bangladesh police te’n tuathupen manlo hi ci’n nial uhhi. Police Officer 2 bek si a, adang mi 20 bang liam cizaw uhhi.\nRestaurant ah nasem khatpa ii genkhiatna ah hih migilo te alut laitak in Customers mi 20 khawng atut laitak hi a, atamzaw pen gamdangmi Foreigners vive cihi. Restaurant sungahzong nasem mi 15 pan 20 kiimkhawngmah phading ci’n genkhia hi.\nHih buaina vaipen siangta hi ci’n Army Spokesman Colonel Rashidul Hasan in Reuters te kiangah genkhia a, Bangladesh Prime Minister Sheikh Hasina inzong hihvai tawhkisai TV Broadcast panin genkhiatna neikhinzo hi.\nHih Restaurant innpi sungah mi bangzah taktak om cih aki theihcianlian lohhangin IS migilo te’n mi 20 valbang manding in ki ummawh hi. ZD Sawltak #zomidaily\nPrevious: ZAM Thupuak :: 03 July 2016\nNext: MP te nasep leh mipi te tangsap na ~ CS Dal\nKi tehteh se dahni


url: =Paunak zunna: ” Mite’n kamei hong siksak henla, ke’n amau tuleng” ~ Tual Khan Suan :: ZOMI DAILY\nposted on 14 September 2016 at 10:34 am UTC+9:30 Lomkholna: Article, Tualkhansuan\nGamsung ah gamvak mi khat in ngimna thu hilo (accidentally) in, gul mei sikkha a hih manin a gul in a mah tu a, liamna nakpi tak in ngah thei hi. Hih kammal pen mi khatpeuh in mi dangkhat tungah a thang siah tak ciang a, kigen hi a, “paunak” cih sangin “thu gen” ci leng kinai zaw lai ding hi. Mi mawhna zon nopna, leh hih kammal zang pen mi in a mah leh a mah a kisian sak nop man a, mite khialh theihna ding mun lamah mite tui zawl bang a, a zawl thawh a hihi.\nA kizatna mun pen dinmun (situation) tuamtuam ah kizang thei hi. A diak diak in, “mikhat in sep ut khat nei khinkhian, a hih hangin lah mi mai ah minsiat thuak utlo a hih manin a ma seploh dan khat a mite mu sak nuam in, a lang khat a mite khial masa sak nuam in a maute’n hong khialh masak man a, ken ka tua cih hi cih munte ah” kizang pha diak hi. ” Kei khialh masak hi kei in, a mau kei tungah hong khial masa a hih man a, ka hih pat hi” cih tawh pang utna lungsim a hihi. Mite mai-ah kidik tang sak nuam mite zat kammal hi a, a lang khatte ding in a kithang kamna dum sung ah a kiat hun a kizat kammal a hihi.\nA nihna kizat theihna mun (situation) pen “mite siatna ding a gel leh mite gamtat khialhna ding bek a ngak mite” a kigen na munah zong kizang thei hi. Mite in a mau tungah tawm khat sep khialhna nei leh a zah tampi a thukkik ut mite genna khat zong a hihi. A vengpa/nu sialpi, sialtal a deih gawh manin a ma kelpi keltal sup thuak a mi dangte a thang kamkam te genna in kizang hi.\nI nuntakna sungah, i veng i pamte, lawm leh gualte, khuapih tuipih te tawh kithuahna ah khat veivei hih bang din mun a mite’n i nuntakna hong koih lam kiphawk leh kithei thei hi. I innkuan sung vai, i mimal nuntakna mahmah hong haza giugiau, mi tei mawhlo mi pawlkhat in hih bang dinmun i tun theihna dingin na tangpang gige thei uhhi. Na gamtatna a hi a, na kampauna a hi zongin nisim in hong en cik tawh kibang in, na khialhna leh na lampialna khat neucik a om leh tua mun hong kawk lian in, nang a dingin nakpi takin a sia zaw leh a lian zaw thuakna theihna dingin, a mau deihna a tun dong hong tulian ding uhhi.\nI khuasung ah khotang nuntakna phungpite a hi khotang kipawlna (social organizations), biakna kipawlna leh gamvai kipawlna tuamtuam te sunga zong mimal khat leh khat kikal ah hih bang dingmun a om hun leh a om lam kimu thei hi. Tua bang kipawlna tuamtuam sunga om mi phengphi pawlkhat pen a thu leh la lah tei kisa pian, kam zong cidam pian si leh, kipawlna pen a ma mimal angsung bek ding leh a ma utna bek a ding a gel sawmin, a tangtun theihna dingin midangte khialhna zong masa den kei mi ki om mawk hi.\nMidangte’n a ma tupna leh sawmna guk taktak a theih zawh lohna dingun, a om sa makaite peuh mawhna ding zong masa hi. Tua bang dinmun a om theihna a tamzaw in a kitel baih pen dingin biakna pawlpi sung tawh a genteh hi leng: Pawlpi sungah mi pawlkhat pen tua pawlpi sungah utna takpi leh Pasian zahtakna takpi tawh pawlpi mi a hih hangin mi pawlkhat pen tua bang hilo hi. A mau deih dan leh a mau utna bang tawh a pai theihna ding ngimna bek tawh a lut pawlkhat om hi. Tua bang dinmun ah pawlpi sungah a ma minsiat ding selna in makai dangte khialhna ding leh khialhtheihna ding lampi sialsak in, dum to den a, tua mun ah makai dangte’n a sik khak tak ciangin a ma deihna gen kipan thei hi.\nA hih kei leh pawlpi sungah lah nuam sa nawnlo in, pawlpi pan pusuak ding lah a mah min sia ding a hih lam thei a hih manin tua pawlpi sunga om mi khatpeuh in a khasiatna ding bawl, or a ma santheihloh ding kam pau leh deih tinten den kei a hih manin tua bang in mite a om theihna ding zawi bawlsak den thei hi. Kei khialhna tawh a tawp hi keng cih theihna ding lampi a gelgel manin midangte tungah a guk in ” a mei uh siksak” den hi.\nA beisa hun in i pu le pate in innkuan dongta vai, ta leh mo vai cih bang thubuai khat peuh a om leh a thu pen diah in awl sak mahmah thei uhhi. A khial min pua ding ut masa lo uh a hih manin a lang leh a langin thu pan masa utlo uhhi. A hizongin a langlam ten hong pat ngeingei leh, “ei pat hilo a hih teh” ci in suk theih bangbang, tuk theih bangbangin kituk gawp pah lian hi. Min hoih ding kidem na pi in, a sia huai zaw a kithuk sawmna khat na hi gige hi. Khat veivei ngim thu hi lo a, a mei kisik sak kha gul in a gu neih teng tawh mi a tuk kik bangin mi siatna a gel na hi gige thei hi. Tual Khan Suan\nPrevious: Thai gamsung ah Zika Virus a ngah mi 200 omkhin ~ ZD\nNext: Gam leh minam itna ~ GS Pau


url: =Remembrance Day (Lest we forget) – Phawkden ni (Manghilh kha leng) :: ZOMI DAILY\nposted on 10 November 2013 at 11:08 pm Lomkholna: Nantalsuan, News\n(November 11th, 2013) You fought yesterday so we could have a brighter tomorrow. Greater love hath no man than this, that a man lay down his life for his friends. (John 15:13 KJV) A hero is someone who has given his or her life to something bigger than oneself. (Joseph Campbell)\nZomi te aa ding leh Zomi te tang’ ding in, a nuntaakna, a hun,tha leh ngal, sum leh paai piakhia khempeuh’ keikhom in hini pomkawm in, zahtaakna kapia hi. Ni khat ni teh, Zogam ah zong a maute phawkna, mun leh mualsuangte, leh ni thupi khat a kiciapmteh hun hongtun ding’ ih biak Topa’n Zomi te hong kalsuan pihlai ta hen.\nRemembrance Day pen leitun galpi khatna(WWI) hong daih ciaptehna, 1918 November 11 ni, leh tua hun aa kipan, gam leh minam ading’ a nuntaakna, a paaikhia’ paaltan te phawkna hi pi pen aa, UK, Australia, leh Canada te a kipan Britain Commonwealth sung a om gamteng in a natan uh nithupi a hihi. USA te’ Memorial day a cih tawh a kibang in kigen a hihi.\nKumsim November 11th ni, 11:00am in gambup in, minute 1 sung gamdaihna tawh zahtaakna pia in, a kinai pen nipi pen Remembrance Sunday ci uh aa, gam nasem te aa ding thu ngetsak uh hi. Mipi lampan zong, gamkem paaltan te huhna ding Poppy Appeal ci-in panpihna nei uh a, paaksan laivom khat, November/tukha sung in, na suang leklak se uh hi. Mangkangmi te pen, ki-it mahmah uh aa, ki-it dan zong siamse uh hi. Gal sung aa a site khempeuh, leitung galpi te aa ki pan, tuni ciangdong mah, inn ciahpih ciatciat uh hi. A hihna uh leh a lungdamna uh a manghilhlo minam ahih man in a etteh leh a zahtaakhuai minam a hi uh hi.\nHi thu zui in, England gam leh Chrisitian pawlkhat te’n, November kha pen a sisa itleh ngaihte phawkna kha ci-in, thupha bawlding na kihanthawn uh hi. Hunbeisa, a thuphate luanna naak uh, a lungngai uh hi. Zomi te zong taanglai in, khat in a hong nusiatciang’ a-ni-a-kha in ki koih phot kici aa, tua bek hilo, a hunzui-in sep leh bawl khat a neih uh ciang’ a manghilh hetkei uh hi. Tua teng hang hiam? Zomi-te misi deihte ci-in hong kimin vawh liang a hihi. Christ ih theih mapek in, itna-gamh a nei te ih hih, lungdamh-huai thuthuuk khat a hihi. Ih Khanglui te’ Mangkang te mahbangin, sihkhit nung nangawn ah, ki nusia lo uhhi.\nKhangthakte a hih leh, a paisa te cih genloh a hinglaiteng nangawn’ ih ki-it/kipanpih nang’ ih ki hanthawn niloh ta hi. Muu-khat/pee-khat peuh deihna, leh midang khatpeuh maitang muhnopna tawh, khat leh khat ih kizuak ding’ hamsa ih sakei a, salnamkim sung’ ah ki taang/awk kha pahpah hi. Ih mipih,makai khat a hizong muhmawh na khat a om leh kei hun ding hita! ci-bang keek maw? Thuciing thuciamteh thei meello maw? Theilo. Hun thupi te-ah ki phawk sawm melllo tawh ih kibang ta aa, mun pawlkhat bang-ah, ki thukhual khialkha theilai zen hi.\nTaaglai pekpan, Pasian hong piaksa itna-gamh leh cihtakna te dipkik’ lakkik huaita lo hiam?\nA beisa Kawlgam ki-ukzia,nuntaakzia hangin, a nutaakna paai Zomi te leh, pianna Zogam nusia aa, khualgam aa, a busa’ a mangthang Zomite khempeuh aa kipan, lamkal aa, a vaithaam a mangthang Zomi khatciat te phawk in,lunglen khuangaih huailua ta hi. Sian in, hongsiam ding aa, Zogam hong paallut niciang, muntuam gamtuam aa om, ih mipihte guhteng kaikhawm in ih gamciah pih ding hi hang. Tuani hong tun ma-in, a paisa ih minam makai te a kipan, mimal khat ciat, Zomi laibupi sungah ciamteh aa, ih hih thei zah-in, zahtaakna pia in, phawk ding, manghilh lohding’ a thupi a hi hi.\nNungdeuh aa hong paisan ahi, Dr. Do Kham bang, Zomi mintawh a hi zong, a diakdiak in, a ma panmun letna, kihel ngei -na, LZI(LZI nuai aa kipawlteng), ZIUSA leh GZA cih bang min tawh a ma-nung mipi kikaih khopna masa pen ah, zahtaak piakding kilawm khat a hihi. Football Club khat nangawn in, a team member ngeikhat in a nusiat ciangin, tournament bup a hi keizong, a game masa pen ah, zahtaakna pia hamtang uh hi. Ih hinlai-in, ih ki pahtawi mankei zong, a nung beekah, kiphawk leng, a omlai leh khangsawn te minam aa ding mailam kalsuan na ah, lawphuai tuam mahmah zawding a hihi.\nAih leh, Remembrance Day etteh in,eizong ih pianma pek aa kipan’ gamlehmite-it aa, hidong ih tun theihnading thalehngal,nuntaakna siitlo, thupha a bawl, a paisa te’ phawkna leh lungngaihna tawh, nitum ngeilohna-gam a kici ngei liang Mangkanggam (British Empire) te bangin mithupi thuphasang te’ ih suahding lunggulh huai talo hiam? Nantal’suan\nPrevious: Nulepa Pawi Pahtawina ~ Fr. Khuppi\nNext: Rev. Khoi Lam Thang tawh Holimna


url: =Red Bull dawndawn te guihtheih khamtheih zattawh kizom suakthei :: ZOMI DAILY\nposted on 18 August 2017 at 8:51 pm Lomkholna: Health, News, Sawltak, World\nThahatsak, thakhauhsak Energy Drink namkhat ahi Red Bull tampi dawndetluat pen hoihhetlo hi. Cocaine Addiction kisuakthei hi ci’n mipil misiam Experts te’n genkhia uhhi.\nUniversity of Maryland panin thuthak kankhia Researchers te’n kum 5 sungbang Study abawlbawlkhit uhciangin amukhiatna uh pulakkhia uhhi. Hih Energy Drink akici Red Bull alimdawn mahmah, adawnden khangno tepen guihtheih khamtheih Drug te azangsuak tammahmah uh cimawk hi.\nRed Bull limdawnluatna panin guihtheih khamtheih zatnopna Cocaine Addiction hongtunthei cimawk hi. Vankham Cocaine azatkei lehzong zu dawngawpthei uh, Heavy Drinkers piangthei uh cihi.\nHihbangin agenkhiatma un Researchers te’n khangno kum 21 panin kum 25 kikal aphakhin khangno honkhat a etcik dikdekkhit uhciang in agenkhiat uh ahihi. Kum tuakikal khangno bekbek akigawm in mi 1099 bang a etcik uh hi a, a ekcik hunsungzong kum 5 sungbang ahihi.\nTuabang in khangno mi 1099 tungtawn in kum 5 sungbang Study abawlbawl uhciangin tualak pan 51.4% bangpen lauhuai mahmah dinmun tung uh cimawk hi. (Most at risk)\nHih mipil misiam te Researchers te pulakkhiatna Study tungtawn in eizong ihki doptheihding thupi hi. Zomi sungah nulepa pawlkhat te’n atate Red Bull adawn saksaklel ommawk hi. Naupang kum 6, kum 7 khawng phapan in, Red Bull aduhleh dawnsak, Coke (Coca Cola) aduhleh dawnsak cihbangin aduhduh adawnsaklel nulepa pawlkhat ommawk hi.\nRelated: Nisim Soft Drink bungnihval dawnna hangin Cancer ki ngahbaih (79% Risk)\nRed Bull pen abungtung ah Energy Drink akicih mahbang in Taurine, Caffeine, Sucrose cihte tampi kihel a, naupang bekthamlo, uliansa te adinginzong hoihkhin hetlo kici hi. Naupang te adinginzong thahatza “Energy Drink” pen kisapna omnaikhollo khading hi. Nulepa te’n ihtate aneutung akipan aduhduh, adeihdeih leisak, a utut in ih omsakgawp pen lampialsak kihithei a, Paunak 22:6 tawh ihki lehbulhsak khakding lauhuai hi. Sawltak #zomidaily\nPrevious: Singapore ah Kawlgammi innteeng khat kumkhat sungbang khasum kipialo\nNext: SEA Games ah Myanmar te’n Malaysia 5-0 tawh zogiap ahih manin aciahnading tavai pah


url: =A gualzo nuntakna le a gualzo minam :: ZOMI DAILY\nposted on 31 July 2016 at 3:05 pm Lomkholna: News, PhilipKhaipu, Politics\nZomi te’n gualzo, gual tungtuang cih pen zawhna te lak ah a kipah huai mahmah dan khat in i gaihsun hi. I Zopau kammal zat pen a deihna a tuampi ahih lam i theih ding kisam hi. I gennop bulpi in ‘Gual’ cih pen “khangual”, “midang”, cihna hia, tua ahi tazong in gualzo cih ciangin i lawm le gual teng demding in zo ding cihna hipah lo hi. Mite dem denkei ding na hituan peuh mah lo hi. I kammal pen a khaitna deihtak in kan lehang, “Gimna sawmna tangtung”, “Sepna bawlna te ah tawntun in lawhcing” cihna hi.\nTua ahih man in na gual zawh nop leh midem ding, khangual te sangin pilzawk, siamzawk, leh neihzawk ding hi masa lo hi. Mi na dem sawm denkei a leh na lawh cing ngeikei ding hi. Lamtawp cih om ngeilo ding a, na lungsim le na ngamtatna khempeuh ah mi dongkholh na suak ding hi. Kidem na lo in khantoh na omlo mah hi, ahi zong in na dem ding kua hiam cih kikum ni. Mikang te kammal hoih khat kawm pak le hang “The hardest battle you’re ever going to fight is the battle to be just you.” By Leo F. Buscaglia\nGual zawh nading in midangte dem ding na hilo zaw in kei mahmah ka kidem ding ahihi. Tai kidem pa khat in a gualzawhna thusim a kidot leh, “Kei le kei nisim in ka kidem toto hi” ci lel hi. A mah sang a hatzaw te demsawm tuan lo in tuni sangin zingteh hatsawm zaw thai teh hatsawm zaw in tha la toto aa, a sawtna teh hong gualzo hi. A tatak in a mah pen nisim in a gualzo hi gige lel hi.\nMi pawlkhat te in a mah le a mah kidem lo in midangte demsawm ahih man in a dem zawh loh teh a mawh nading leh a kicin loh nading zongin a mah le a mah nagawn hanciam sawmlo in midang zong minsia sak lai hi. Tua bang tawh gualzawhna dik i ngah ngei kei ding hi. Na gual ding pen nang bek mah na hihi. Nangcia, nang kum zah, nangdan lian leitungah midang khat zong om ngeilo aa, zong om ngei nawnlo ding hi. Tua ahih man in na khantoh nop leh nang le nang nisim in kidem toto lel le cin, a sawtna teh sangpi na tung ding hi.\nNi khat tangval vakkhaat khat lampi ah hong kihei phei deldel aa, upmawh lohpi in lamka bom hong tungvat hi. Tua lamka ah signboard kisuanga, A. B. kici hi. A pai zawk nading theilo in a khua dak leh putek khat hong pai aa, a man zong “Pu aw, koi lai ah pai leng a hoih tam maw, hih A le B” a cih leh Putek pa in, “Nang koi ah pai nuam na hiam?” cin dong pah hi. Tangval pan zong, “Thei samlo” cin dawng hi.\nTua ciangin Putekpa in “Pai nopna nei tuanlo na hih leh na suk pai, na to pai aa, A ah B ah na pai zong bang kilamdang hiam? Nang painopna mun nei lo na hih teh kilamdan na omtuanlo hi, pai pai lel in” ci hi. Zomi te tampitak pen hih tangval pa tawh a kibang nuntakna gimna tupna neilo a om menmen kei a kipan i tam mahmah hi. Gamdang pai in sum nu sum pa i lawh phial zongin i gim i tup na ah nikhat sang nikhat khantoh zawk nading lunggulh na leh hanciamna i neih kei leh koi koi i om zongin mite nasem i hi tawntung ding hi. An khing i kham zotuan kei ding hi. Laisiangtho in “Miksi nangawn na ban kei uhhi. A maute in phalbi a a nek ding uh khuakhal sungin khol uhhi” ci hi.\nA gualzo nuntakna i muh i phut khiat zawh nadingin gimna tupna kician tuni mahmah in koih aa, tua masuan in nikhat sang nikhat hanciam toto aa, i kilam phat kei leh i nun takna leh i Zogam I Zomi in a ngei mah hong ngei lel ding hi. A ngeina teng mah kisem toto lel ding aa, pawi bawl khit teh leibat hong kisik bang in bei mang lel ding hi. Ki pawlna i neih te zong ki en pha in nek le dawn le pawi bek tawh i hun le sum te bei sak lo aa, a kimu thei khantohna leh a tangzai zaw malakna te i neih zawh nading gimna tupna nei ni. I gam i lei ah bangmah sep thei omnai lo khading hi, tua ahi ta zongin din khawl ding hilo aa, gamdang te leh India gam sungah Zomi kipawlna min tawh sum bul zon nading in nasep kipat hun ta hi. I kipawlna sumte pen kum beiteh zat bei mang pahpah ding bek in gel lo aa, Zogam Zomi ading in hun khat teh sumbul hong suah theih nading in gel huai leh khol huai kha ding hi. Kipawlna te kizom khawm aa, semkhawm bawl khawm, khol khawm in zek khawm thei hi leng Zomi te minuai ki om nawnlo ding hi.\nPrevious: Sihgalna Online pan ki piathei ~ Peter Lianpi & Tua Tuang\nNext: Ei’ pau-ah i neihlohte kua’ aa zui ding? ~ Rev. Suan Khan Thang


url: =Guh pawm natna (Osteoporosis) ~ Hau Lun :: ZOMI DAILY\nposted on 31 January 2019 at 8:00 pm Lomkholna: Article, Haulun, Health\nGuh a to dingzah to zo nawnlo-in tawmcik sukkhak bek tawh guh a ki tan zawh leh guh pawm natna nei ki ci thei hi.\nSingkung sang tung pan kia cih bang, mawtaw in hong nawk kha cih bang nakpi takin guh sukkhak na a om ciang a cidam guh khat zong ki tan zo hi. Ki mawlna pan, lampai laitak ki tuukna pan in a cidam guh pen ki tan zolo hi.\nNaupang te pen kahlei nih na, thumna pan, phung sang lualo pan a kiat hang guh ki tan zolo hi. Ahih hang kum 50 cingkhit hun guh hong pawm ciang kisil buuk ah ki taal na pan, lampai kawm lam sikkhial in tuuk zong hilo tuuk dektak ahih manin a ki nanna bek pan zong guh ki tan thei hi.\nGuh cih pen annek tuidawn, gamtat daan leh hormone te hangin hong khauh tektek a, kum 30 ih phak ciangin a khauh pen, a sah pen hun ahi hi. Tua hun pen guh cidam pen hun ki ci thei hi. Kum tam semsem, gamtatna zong tawm semsem leh hormone zong hg kiam semsem a, kum 50 dong damtak in guh khauhna hong kiam ta hi. Kum 50 val khit ciang guh khauhna hong nawh kiam mahmah ahih manin tawmcik sukkhak na pan guh ki tan zo mawk hi.\nKum tam hang bek hilo guh pawm in guh ki tan baih sak a hang tampi om hi.\n1. Kum 45 cin ma niin kang baih numeite\nNumei hormone in guh ki lamna hatsak hi. Kum tawm lai-in niin kang baih leh guh zong pawm baih pah hi. Niin kangbaih numeite in hormone zatui ne le guh pawm natna pan dal hi.\n2. Khanggui ki zom in guh pawm natna a neite\nGuh pawm natna in khanggui ki zom in piangthei ahih man in khanggui ah tua bang natna a nei aom te-in guh khauhna teh in guh Siavuan tetawh ki lakpah ding, guh pawm dalna zatui nek pah ding ki sam hi.\n3. A gawng lua te leh meh ngolh a hau te\nGawngin tha neilo te in guh ki lamna ding aki sam dat tuamtuam ki cinglo pah ahih manin guh pawm natna ngah thei hi.\nKel nawi, bawng nawi aki pan guh a pa ngasa, Calcium dat tam ki hel nek theih tuamtuam nekna in guhpawm natna pan hong dal thei hi.\n4. Steroid zatui sawtpi a ne te\n5. Zatep, zu dawn te\n6. Sawt a tu lua te (Tut kawm a nasem te)\n7. Nisa tawh ki mukhalo te (Zan lam nasemte, inn sung bek ah a ki bu te)\nNi awi ciang a ki ngah Vitamin D in Gilpi pan Calcium daat huup zawhna tha hat sak hi. Vitamin D ki cing kei leh guh ki lam na ah a ki sam Calcium tawm ahih manin guh pawm natna ngah thei hi.\n8. Thyroid Hormone tam te, gilpi damlo-te in zong guh pawm natna ngah thei hi.\nGuhpawm natna pen pumpi tungah ki hilna, noplohna cih bang omse lo ahih manin ki thei hak thei hi. Nakpi in ki tuuk lo napi guh ki tan ziau cih khawng pan guh pawm natna neih lam ki thei pan thei hi.\nTua bangin guh ki tan khit ciang theih pan loh nadingin kawngna, khukna, gawl guhna cih bang natna na thuak phet, guh Siavuan te tawh ki lak pah ding thupi hi.\nA thupi penpen ah kum 50 ciang guh a pawm loh nadingin kum 30 in guh a khauh mahmah ding ki sam hi. Kum 30 in guh a khauh pen hun a hih nadingin neu tuung pek pan Calcium, Vitamin D a cing tak aa ngah nading nawi tuamtuam, aktui te ne-in, nisim a tawmpen ni vang nuai ah min 20 sung om ding thupi hi. Ni khat in min 30 sung exercise bawl den ding zong thupi hi. Deihsakna tawh, Hau Lun Lam-etna (Ref: Ziwaka Magazine)\nPrevious: Vaimim gap thum tungpan thalakna ~ Dong Mung\nNext: Tedim ah CB Bank lamding in kipanta


url: =Gambup Makaipi Makaih Ki-ukna (Presidentialism) ~ Bob Tuangpi :: ZOMI DAILY\nposted on 9 January 2017 at 6:50 pm Lomkholna: Article, BobTuangpi, Politics\nGamkhat bangcidanin kilamh ding leh kimakaih ding cih pen gambup thukhunpi (constitution) ah kiciantakin kigelh hi. Tua bang gam ki-ukna atamzaw thamtham nam (3) leitung gam kimakaihna ah ki limzat hi. Gambup makaipi makaih gam ukna (Presidentialism); gambup thuvanpi makaihna ki-ukna (Parliamentarianism) ban ah gambup makaipi makaih ki-ukna leh gambup thuvanpi makaih ki-ukna nih kigawm gam ki-ukna (Hybrid Regime) ci’n nampi thum kikhen hi.\nTua sung pan gambup makaipi makaih (Presidential rule) gam icih ciang’n; gam kimakaihna ah gambup makaipi (president) in gambup ii lutangpi leh gambup kumpi makaipi (head of the State & head of government)ahihi. Gambup makaipi in gambup innpi tungah mawhpuak alak ban ah gambup kumpi tanu tuamtuamte (cabinet ministers) khempeuh ama deih bangbang munpiak theihna (nomination) bawl thei hi. Ama munpiak mite mawhbanna a om kei naak leh gambup innpi (Union Assembly/Congress) in kipsakna neithei-in nialtheihna zong nei uh hi.\nGambup ah gam makaipi in alian pen thuneihna leh dinmun nei hi. Tua ciangin gambup kumpi sung mun tuamtuam (ministry/department) ah tanu sem dingte (cabinet ministers) gambup pen taangmi (member of parliament) ahih teekteek kullo-in gambup makaipi in paubanna a om kei naak leh seh ziauziau thei lel hi.\nTua teng ban ah gambup makapi pen gambup thukhunpi in apiak akiciangtan zah dong( term khat kum 4(or)5) kiptakin sem thei ahih manin gambup innpi (Union Assembly/Congress) in muanmawhna leh mawhpaihna (vote of no confidence) tawh gambup innpi taangmi te’n gambup makaipi hemkhia ziauziau theilo uh ahih manin; gamsung ah party khat leh khat ki-elna leh kihazatna hangin apiangthei zel gamsung buaina leh lungphonate gambup makaipi (president) in lenkipzo ahih manin gambup thuvanpi’ makaih ki-ukna (parlamentary system) tawh ki lamdang ahih manin gambup makaipi’tutna aciangtanhun dong kippaisuak (stable) zaw hamtang hi.\nA thupi mahmah khat ah gambup makaipi (President) in gambup galkapte’makaipi (commander-in-chief) zong hipah ahih manin galkap mangpipa (minister for defence services) adeih leh deihloh zui-in munpiakna leh hepkhiatna neithei lai hi. Gambup makaipi ki-makaihna azangh gamte (gtna: USA; S.Korea; Phillppines; Indonesia; France) gamte in hih gam kimakaihna tawh na kalsuanin na lawhcing mahmah uh hi.\nAdiakdiakin; USA bang gambup makaipi in gamthu ah thuneihna (political power) muibuntakin zangh thei aa; gambup kiteelpi (presidential election) ciangin zongh mipi in gambup makaipi (president) mimal khat ciat mee-tang (vote) tawh teltheihna (direct voting) nei pah uh ahih manin gammite lungkim phadeuh uh hi. by: Bob Tuangpi\nPrevious: Thai ah Karen nungak melhoih mahmahkhat asihna thu kiselcip ~ ZD\nNext: Israel ah Palestine mi Lorry Driver khatin Israel galkap 4 phulum ~ TK Lian


url: =Yahoogroups leh Googlegroups te zatdanding :: ZOMI DAILY\nYahoogroups leh Googlegroups te zatdanding\nposted on 9 September 2011 at 1:31 am Lomkholna: Feature, Google, Sawltak, Tech\nZomi sungah thukizakna in ihtheihpen leh ihzatpen Yahoogroups leh Googlegroups cihtheih ahihi. Tua ahih manin hih Group nihte azatdan themcikkhat ihki kumkhawm ihki hawmsawn nuam hi. Banghanghiam cihleh Group Mail atamzaw ah Member lutdanding leh Member pan khawldanding cihte ihtheihloh manin buaina omthei zeuhzeuh hi. Mikimin ih theihloh manin Member Ngetna leh Member Khawlna cihtetawh Email kikhaksuk kikhakto tamlua ahih manin, laisim midangte adinginzong a nawngkai mahmahhun tamthei hi. Tuabah ah ih Group Moderator tezong khasum sanna hipeuhmahlo, Zomi te khatlekhat kizoptuah theihding deihsakman bekbektawh ongsemkhia ongbawlkhia uh hi a, amau mimal nasepciat bektawhzong abuai mahmahkhin uh ahihi.\nTuabangin Group Moderator te leh mipi Member te buaina atawmtuam nadingleh aomnawnloh nadingin hih anuai adanin Member ngetna leh Member pan khawlsak nadingte pen email tawh akikhak ziauziau thei ahihi. (Note: anuai ah gentehna in zomidaily kizang hi, zomidaily munah nalutna Group mintawh nalaih in)\n1) Amasa penin Yahoogroups taangthu tomno ihsut dinghi. Yahoogroups ihcih mahbangin Yahoo te neihsa ahihi. 1998 kumin Yahoo! Club mintawh kipanhi ci’n Wikipedia ah kigelh hi. August 2000 kumin Yahoo te’n www.eGroups.com pen $413 Million tawh lei uh a, tuakhit ciangin Yahoogroups ci-in amin kilaihto hi. Alei laitakin www.eGroups.com azang mimal 18 Million phakhin hi. Yahoogroups Homepage pen hih www.groups.yahoo.com hi a, tudong mahin www.egroups.com tawhzong kilutthei lai hi. Na Group lut ii Homepage zong www.groups.yahoo.com/group/zomidaily cihdan hipah dinghi.\nYahoogroups te ah Member ngetna, Tawpna cihtepen hih anuai abangin Email khak ziauziauding ahihi. Email nakhakkhit phetin Yahoogroups pan Automatic in ong Reply dinga, tua Email tungtawn in na Membership ngetna pen Confirm ziauding ahihi.\nMember thak na ngetnop leh:\nGroup pan Member natawp nopleh:\nGroup sungah email nakhak nopleh:\nNikhatsung laikikhak teng lomkhat in nangah nopleh:\nThulu khatta mahin onglut kikding nalunggulh leh:\nLaikhak tawmvei nakhawlsakpak nopleh:\n2) Googlegroups ihcih mahbangin Google te neihsa ahihi. Googlegroups pen 1995 in Deja News tawh ongki pankhia a, February 2011 ciangin Googlegroups in ongki laihto hi. Googlegroups Homepage pen hih www.groups.google.com hi a, tudong mahin www.deja.com tawhzong kilutthei lai hi. Na Group lut ii Homepage zong www.groups.google.com/group/zomidaily cihdan hipah dinghi.\nGoogle Account naneihleh anuai atengzong kizangthei hi. Amasapen in www.groups.google.com/group/zomidaily ah lut inla, na Google Account tawh Login masa in. Tuakhit ciangin “Edit my membership” na mek in. Tua nuai ah na Group sung a email kikhakteng nasimnop danin kilaih theihi.\n“No Email” pen natelleh email onglut nawnloding a, ahihhang online pan nasimthei veve dinghi.\n“Abridged Email” pen email teng gawmtuahin nikhat khatvei ahih keileh email 100 ciang khatvei cihbangin ongkhak khiading hi.\n“Digest Email” pen email teng gawmtuahin nikhat khatvei ahih keileh email 25 ciang khatvei cihbangin ongkhak khiading hi.\n“Email” cihpen a ngeina Normal pen hi a, email kikhak peuhpeuh onglutsuak pahpah dinghi.\nTheihman siamman hilozaw in, akisapman in ong kigelhkhia hizaw hi. Tua ahih manin kisapna thanemna gelhkhialhna te aomciang ong dawmpian unla, nongkuppih nongpanpih nonghilhcian nadingun kongthuum phapha uhhi. Lungdam, ZD Sawltak\nPrevious: Gmail Password a muanhuai dingin 2-step Verification zatdanding\nNext: Khangno leh kum zalom 21st ~ Rev. Dr. Thang Cin Lian\nAnnkhing Kham Ih Cih?\nUS Capitol ah ka ngongtat sawmmah ci’n Cornell in genkhiata


url: =Zomi leh IELTS ~ Cin Lian Khai :: ZOMI DAILY\nposted on 7 June 2017 at 10:06 am Lomkholna: Cinliankhai, Education, News\nInternational English Language Testing System (IELTS) pen mangkam kizat na mun/ kipawlna (Oganisations > Universities, employers, professional bodies, immigration authorities and government agencies) 6,000 val ah sangkah nuam/nasem nuam te a ding in University of Cambridge ESOL Examination/ The British Council and IDP Education Pty Limited (through its subsidiary company, IELTS Australia Pty Limited) te in tangzai takin hong bawl khiat ban ah ‘Recognised’ ‘ kisang’ pah hi. IELTS pen nampi nih in khen uh hi.\n1. Academic >> Degree ngahnai lo ‘Undergraduate’ or Degree ngahkhin ‘Postgraduate levels, leh gamdang a nasep hoih zawngte a ding a hihi.\n2. General Training>> Mangkam a zang gam a hi ( Australia, Canada,New Zealand le UK) te ah a pemte a ding leh degree ngaih nailo te a ding a hihi.\nSkills li hong sit uh a, tuate in:\n1. Mangpau (Speaking)\n2. Manglai atdan (Writing)\n3. Manglai simdan (Reading) le\n4. Mangpau ngaihdan (Listening) a hihi.\nIELTS laiphy te pen kia cihbang omlo hi. A tung a skills lite hong sit uh a matlom 1-9 ciang om hi. Mat etdan nih omin tuate in\n1. Overall >> Laiphy pan in skills 4 lakah a ngah sang penpen nih laksak hi. Gtn. Mr. Zo Gam Zun in manglai atdan leh manglai simdan ah matlom 6.0 ngah in a dang tegel ah 5.5 ngah leh Overal band score pen 6.0 hipah hi.\n2. Individual >> Skill khat ciat a Mr. Zo Gam Zun i matlom ngah zah hong laksak uh hi.\nLaiphy khat ii matlom kisap zahpen sang or na a vasepna ding a thunei te ngetzah tawh kisai in overall or individual a nget tawh kisai ding hi.\nIELTS pen Zomite a ding sinhuai kasak mahmah khat a hihi. Zomi siamsin, tan sawm aung, Degree ngah khinte, Laisiangtho sang gamdang ah sinnuamte, leh Degree ngah khin a gamdang a nasep hoih zong nuamte a ding in a ki sam mahmah hi.\nNidang in mihau miliante bek gamdang sangkah ding i sa kha thei hi. Mangte paunak khat ah “If there is a will, there is a way” ‘na tup nakleh lampi om hi’ ci uh hi. Laisiam tampi khamtung ah lokho zong omkha ding hi, tuni in nidang tawh kibang nawnlo a i zongzawh nakleh ei sangkah nasepna ding ciangciang tamlua peuh mah hi.\nIELTS tawh scholarship ki gettheih na sang zong tampi om hi. Ni dangsang in Zomite gamdang ah sangkah pilnasin nasep hoih a muzo semsem ding in Topan ivek in thupha hong pia hen!\nMangten a lai uh thupi sak\nIELTS tungtawn in mikangten a laiuh thupi sak cih kimu thei hi. Leitung buk ah mangpau common language in kizang mawk hi. Ei Zomi ten zong i lai i pau thupi sak huai mahmah hi. Zomi leh Zomi nam dang pau in zong kiho ngam huailo hi. Tuni in Zolai a theilo, Zopau a thei lo tampi ki om khin zohi.\nHongpai laiding kum tampi ah i pau i lai i nutsiah ding lauh huai mahmah a hih man in, tuni a kipan i lai i pau zang hamtang in leitung bei madong thupi sakni.\nIELTS a sang kipawlnate a zong nuamte a ding >> htpp://bandscore.ielts.org\nIELTS thu a kician in a zong nuam te a ding www.ielts.org\nCin Lian Khai (Zogam Khaino)\nWritten on Oct 2, 2014\nPrevious: Uber Taxi in apainopna puaklo in lamkal ah akhiatkhit ciangin damiah te’n bawlsia sawnsawn\nNext: China Zoo sung sahang te omna munah lano khat ahingtang in ki khiatsuk\nUS gamsung khualzinna pawlkhat – 63\nPu Zomi thugen na ~ Deih Tung\nLamka sanggamte’ vai: Yangon pan India ciahthei tading


url: =Escalator kahlei tungpan naungek kha 4 aphapan khat kia ~ ZD :: ZOMI DAILY\nEscalator kahlei tungpan naungek kha 4 aphapan khat kia ~ ZD\nposted on 12 November 2016 at 9:35 pm Lomkholna: News, Sawltak, World\nShanghai Shopping Mall khat ii setkahlei ihcizeldiam Escalator tungpanin naupang kha 4 bek aphapan khat kia cihthu Straits Times pan kizasawn hi. Friday (November 11) ni thupiang hi a, Shanghai, Qingpu District sung aom Wu Yue Plaza sungah 2:30pm hunpawl in akia ahihi.\nHih naupangno akiatdan pen CCTV panin ihmuh ciangin citziat huai mahmah hi. Api in Escalator tungpan in anuai ah akumsukding ciangin aveilam tawh nau tawi in, ataklam tawh Escalator alenkawm ahihi. Escalator akumsuk ciangin api pen taklam ah hoisukkha in, anautawi pen anuai ah kiatsuah mawk hi.\nAkiatna pen Shopping Mall ii adawlthumna pan hi a, naungek pen sipahsamlo hihmah leh gimmahmah cih kiza hi.\nApi leh naungek kitawi in amasa uh hi a, anungah naungek ii anu leh asanggam naupanglai khatmahtawh azui uh ahihi. Api in naungek akiatsuak ciangin anutawh atonkhawm, naupang penzong kidon khanawnlo in taisansukkha uh a, tua naupang zong Escalator tungah bawhsuk in tuksuk sawnsawn hi. Ahi zongin anuai ah api in natawikik thei bilbel a, liamna omlo hileh kilawm hi.\nShopping Mall nasem te in amanlang in Ambulance sapsakpah uh a, zato kipuakpah cihi. Naungek pen gimmahmah cih kiza a, lametna tamtuak mello hi.\nHih anuai ah YouTube Video tawhzong ki enthei hi.\nAdiakdiak in ei Zomi te’n hih Escalator tepawl pen ihneutung in ihzatzat hikhollo ahih manin, kidop huai mahmah hi. Piteek puteek te phadiak in nopmawh samahmah uh a, pawlkhat bangin bangci tuanding theilo akhedap bang asuahliang omthei hi.\nTuahi a, piteek puteek tepen amauleh amauzong haksa asakmahmah uh ahih manin, naukhawng tawikawmsak hetkeileng hoihpen dinghi. Piteek puteek genloh ei khangnolai te nagawng khatveivei ihlung a apvatvat hunkhawngpeuh omtheilai hi.\nKikepsiam sawmni, lungdam! ZD Sawltak #zomidaily\nPrevious: Clinton te nupa in atanu House of Representatives tuhsaksawm ~ Thang Khan Lian\nNext: Billy Graham Crusade, Yangon ah Zomite’ Choir Sading Sapna ~ David Suum\nZomi Khawmpi Zinmangte khualzinna ding geelna\nKawlgam galkap vanlengkia ii Black Box ki mukhiata\nVantehna tuamtuam ~ Thang Siangh\nSumpi in pawlpi thaguipi ~ Hau Thang\nNa Nu le Na Pa um kei in (1) ~ Lian Tuang


url: =US gamsung khualzinna pawlkhat – 61 :: ZOMI DAILY\nposted on 3 March 2016 at 8:00 am Lomkholna: Article, Awnzapau\nAmin kiphuak taktak pen Cathedral Church of Saint Peter and Saint Paul ahihi. Washington DC khuasung ngiat ah om hi. Limsuaih siam Architect pen George Frederick Bodley ahihi. Leitung bup biak innpite lakah agol pen gukna in kiciamteh hi. Washington DC khuasungah a sang penpen lina ahihi. September 27, 1907 ni in innkiu suang (cornerstone) nga a mihonpi 20,000 val leh President Theodore Roosvelt zong va kah hi. A biakinn lam uh a mansiang dong kum 83 tak sawt hi. A nunung pen a man nang’in President George H W Bush sep hunsung 1990 kum ciangin hial bawl siang zo pan hi.\nKumpite huhna sum pya khat zong kihello in amau thu ummite huhna bek sung pan akum akum a, a ngah zahzah sum tawh kituak in tawmtawm a, alam tohtoh uh ziakin hi tanveita a sawt ahihi. A neite Roman Catholic te ahih hangin biakna a tuamtuamte zong tua biakinn sungah kikhawm thei uhhi.\nNational Register of Historic Places (NRHP) in 2007 kumin kiciamteh hi. American Institute of Architects te in List of America’s Architectures ah ahoih pen thumna pia hi. The 28th President Woodrow Wilson (1913-1921) NJ a sih ciangin ama utthu mah bangin tua biakinnah kiphum hi.\nTua banah Maryland State a om DC tawh kinai mahmahna ah Mormon te’ Church, “The Church of Jesus Christ of the Latter Day Saints” acih zong freeway I-495 beltway lam gei sing honpi pona lak ah vankhawh to zeza in kilangh takin om a, a biakinn lamdan uh etlawm in hoih mahmah hi. Washington DC ii landmark pi khat suak hi. Hih Mormonte pen Christian bang hi veve napi’n hun khat lai in zi tampipi neih ding phal uh a, Muslim bang tawh kinai kik zawzen uhhi. Ahi zong tua Mormonte in zong zi tampi neih theihna a piak pen hoihsa nawnlo in a sawt ciangin khamm bawl uhhi.\nOne Man, Five Wives, 46 Children & 239 Grandchildren!!\nAtung a Mormon akici pawlpi in zi tampipi neih theihna (polygamy) cih pawlpi sungah akikhamm tak ciangin (February 2010, National Geographic Magazine) sung a kisuaksak bangmahin tu mahmahin USA Hildale, Utah state ah tu laitak kum 88 apha pasal khat in zi tampi neihsak loh pen thukimlo in amahmah in langbawlin Mormon te kiangpan taikhia in the Fundamentalist Church of Jesus Christ of Latter-Days Saints (FLDS) akici pawlpi ah upa semin zi 5 nei in ta 46 nei a tu 239 nei hi. Atate in zi a neih ciangin zi tampipi nei thei zel ahih manin a tu dingte zong tam cihtakin hong pung pah hanhan hi.\nHih bang thupen tu mahmah apiang thu hi a, leitung bup a, akhangto penpen USA khawng pipi ah thu leh la lim kankan leng ih upmawh hetloh ih theih nailoh ih zak ngeinai loh na lamdang mi lamdang a tuamtuam tennna leh omna, a khempeuh kicinna gam lianpi mah na hi kawikawi hi.\nZiona Chana leh Azi Atu Atate\nAhi zongin tua bang dante lamdang mahmah ka sak leh ei kiang naii mahmah India gam Mizoram State, Aizawl khuapi pan tai 62 a gamlatna Baktawng kici mualtung khua khat ah, Ziona Chana kici ei’ Zomi veve Mizo papi khat in zi 39, ta 94, ( Azite ken ta numei 14) tu 33 nei a, inn dawl 4 aa kilam lupna khan 100 sungah a innkuan in teng uhhi.\nAmah pen July 20, 1945 ni in suak a, tukum 2015 ciangin kum 70 a cing ding hi ta hi. A zite 39 tawh lungkim nai tuan lo in, “Mi nam dang zi khat deih thuah lai ka hih manin ka zon sann laitak hi” ci hi. A mah pen leitungah zi hau pen leh ta hau pen mah suak pah a nidang teh tu hau pen tu sawn hau pen zong hi toto lailai ding hi. (Daily Reporter February 19, 2011)\nPrevious: Leitung mailam ding ~ Lian Tuang\nNext: Leitung Kipei Zel Ding Ah ~ Hau Za Cin


url: =The Last Letter of James Foley :: ZOMI DAILY\nposted on 27 August 2014 at 2:21 am Lomkholna: Article, World, ZomiQuavadis\nJames Foley in ngawngtan a thuak madiak in a innkuanpihte hibangin a nawnung pen lai khak hi. James Foley pen Syria gamah Muslim ISIS ten zan diak in a ngawng tan sak uh hi. (Siam man hizaw lo in deihsakna tawh ei kam in hong let khia ka hihi. Khialhna om ding hi, nong na maisak un! Kipan ta ni ei le…) Francis Lamthang\nKa it mahmah ka innkuanpihte leh lawm leh gual teng aw,\nVan kizuakna munpi ah ka pa leh ka nu tawh Motorcycle saupi tak hawl a ka vaak lai khawng uh phawk mahmah ingh. Tua banga innkuan a hunnuam ih zat khop laite ka mangngilh ngei kei a, ka ngaihsut khak ciangin ka lungsim sung khempeuh nuamna tawh kidim a hihman in tulaitak a ka omna thong (Jail) sungah sih ding bek ngak a om ka hihlam bang ka mangngilh kha liang zel hi. No zong ong mangngilh kei ni uteh cih zong ka tel a, a diak in thu na nget sial un kei aa ding a tuam mahmah in thungen den ni uteh cih zong thei ka hihman in ka lunguam in no tungah lungdam kong ko nuam hi. Ih omna a kilamdan khit hangin no mau mah tawh a om khawm den bangin ka kingaihsun a, sih ding bek ngak a ka omna hih thong sung khuazing lak panin thu ka nget simin na khut te uh a len den mah tawh ka kibang hi. Tua ngaisutna in ka lung hong nuamsak bek tham lo in na thanem lohna ding vua kong thunget sak nopna tha zong hong khauhsak hi.\nKo hih thong inneu sungah mi 18 hong kikhum hi. Cikmah hun in cim cihbang om ngei lo hi. Nisim hun sim in ka muh bangbang utawh ka kimawl uh a, thu leh la tampi kikum in tangthu saupipi ka kigen uh hi. Chess, Chekers, Risk cihte kimawl in kidemna ka bawl den uh hi. Thugen khong kidem in ka ciak khengkhang den uh hi. Hih bang teng hangin ka hun uh mawk bei cih om ngei lo a, a nuam lopi mah nuam asa bang kek khat in a noplohna teng khempeuh mangngilh theih ding ka hanciam uh hi. Lamdang mahmah hi.\nMihing ngeina mah bangin khatveivei thenem ni leh thakhauh ni zong om veve a, a diak in ko lak pan a suakta ka om uh ciangin ka kilungdam pih mahmah uh hi. A taktak in cileng ko a suakta nai lo tengin zong ka ngaklah mahmah uh khat bek om a, tua pen Suahtaakna bek mah ahihi. A thanem tuan deuh ka om uh ciangin tha kipia in lametna ka kiguan uh hi. Nidang sangin ka nek ka dawnte uh zong lim zaw deuh ta hi. Niangtui leh khatveivei Coffee zong ka ngah thei zel uh hi. Kei bang ka ankam lim ahihman in nung kum a ka gih zah mah gik kik zo liang dingin ka kilamen hi.\nSanggam teng aw hong phawk mahmah ingh. Khuazing sungah Michael tawh Werewolf kineih a ka vaak thap lai khong uh mangngilh thei kei ingh. Mattie leh T tawh anbuuk sunga “Seng Seng” ka kineih lai khong uh ka mitkha ah thaam den lai hi. Mual liamsa hunnuamte ka ngaihsun kikkik a ka lung lah leng in ka lung zong nuam hi. Ka bank laibu sung na en unla sum a om lai leh a vekin Michael leh Mattie na ki kimhawm sak un maw. Lawm Michael aw ka naupan laiin hunnuam ka neih theihna pen nang hang bek hi, lungdam mahmah ingh. Ka gol khit ciangin hunnuam hong pia Kristie tungah zong lungdamna lianpi ka ko hi. John aw nang zong hong phawk mahmah ingh. Cress tawh Germany na omlai vua kong hawh laite mangngilh thei keng. Maitai taka nong zindona uh hangin ka lungdam hi. RoRo zong ka phawk lai mahmah hi. A tapa Jack bangci ciang tung ta ahia? A gol khit leh a pa RoRo mah suun hamtang in teh maw! Nuam mah si e maw no tawh ih kikholh lai hunte! Sanggampa Mark aw nang zong ka lungsim sungah na mang ngei kei hi.Na tenna nitumna gam vuuk omna lamah nuam takin na om ding lamen ingh. Nang tawh Boston khuapi sunga Comedy Club ah ih va lut lai khong leh ih pusuahkik cianga deih tak nong pomcip lai khong phawk mah sing e maw. Tua ih hun nuamte in tuni ciang dong lametna ka lungsim sungah hong nosuah sak zo lai hi.\nKatie…nang hangin kei dinmun sang a tung zo ka hihi. Ei lakah nang pen ahoih pen leh a thahat pen na hihi. Kong paaktatna cikmah hun in bei thei ngei lo ding hi. A citak leh nasep a hanciam mahmah khat in kong ciamteh a, mi dangte itna tawh a kem a khoi den mi khat na hihi. Kei hong kimat madeuh in ei gel phone sungah SMS tawh ih kiho zal khak pen manpha ka sa mahmah hi. Na mopawi ciang kong kihel hamtang theihna dingin thu na ngengen ingh….ahihang hoih tak ngaihsun leng ih pi bangin sunni bang a tum kuan khin hileng kilawm kisa ta ingh!!\nPi aw… na zatang te hunman in na neek ding mangngilh ken maw. Nisim lamsiau den inla, na tha hatna dingin zong na laam zel in maw pi. Kong ciahkik ciangin na zawlnu Margarita kiang ah ong hawh pih ding hi’ng. Tua na ut leh cidam ding leh thahat ding na hanciam in, tua pen kei nuntaakna dingin zong thupi mahmah hi!\nPrevious: ZYA Lamka Block te Deihsak Itna Sisan\nNext: 2008 Constitution Dan – 436 puah huaina thu


url: =Myanmar gam in suahtakna ngah khit sawtlo in tualgal piang pah a tuni dong tua tual gal bei siang nailo hi. Hih tualgalte lak ah a minthang pen phial le Myanmar kumpi ading a lauhuai pen ahi Insein kidona ah Myanmar gam hutna dingin Zomi i pu i pate bangzah ciang kipiakhia uh cih thu khangthak ten i phawk kiktheihna ding lunggulhna tawh a nuai abangin hong kisuaksak hi.\n1. Chin Battalion: Gamkek mikangte in 1889 pawlin Zogam (Chin hill) hong sim uh a, i pu i pa ten zong a tha neihzah tawh na do uh hi. Ahih hangin galvan le tha le ngal kikimloh luatna hangin guallel uh ahih manin,1894 kum akipan Mangkangte in Zogam (Chinhill) hong uk ta uh hi. Tua ciangin Zogam gam kem dingin Gurkha galkapte tawh Chin Battalion hong phut in Burma Military Police cih minpia uh hi. Tua galkapte pen damdam in Zomite tawh laih uh hi. Leitung galpi nihna ciangin tua BMP pan Chin Battalionte pen Burma Frontier Force ci-in Japan te'n Myanmar gam hong sim hun ciangin zanggam lam a om galmai ah puak uh hi. Leitung galpi khatna lai in zong Zogam khua kiim phial pan mikhat ciat kaikhawm in, France galmai ah Chin Labour Corp ci-in 1917 kumin phut uh ah France gamah galmai nawk nasem dingin paisak hi.\nTua galpi khatna lai pekin khanglam Zomi pawlkhat Burma Rifles ah lutin Mespotimia (tuhun Iraq) galmai ah om uh hi. 1921 ciangin Zomite tawh No (4) Chin Battalion cih khat phutkhia a,1924 kum ciangin phiat kik in Tedim le khanglam Zomite gawmin, No (1) Burma Rifle le Hakha te No(2) Falamte pen No (3) Rifles cih bangin ah kikhinsak uh hi. Leitung galpi nihna abei khit ciangin Falam khuapi ah Falam le Hakhate gawmin No(1) Chin Battalion,Tedim khuapi ah Tedim lamteng pen No(2) Chin Battalion ci-in phut uh hi. Myanmar gamin suahtakna lakzawh ciangin Chin Battalion 1,2,3, ci-in battalion thum omta hi.\n2. Insein Kidona: 1949 January 31 ni-in Myanmar kumpi galkapte le KNDO te Yangon khuapi Insein - Khawaichian le Tamaing kikal tengah kikap uh a, KNDO te'n Seminary hill lam pan pangin do uh hi. 1949 Febraury 1 ni-in KNDO te in Insein zum le District zum kimteng nasia takin do uh a, Febraury ni 2 ni-in KNDO ten thukante zum kim teng lazo uh hi.\nTua bangin Myanmar gambup ading a thupi mahmah gal kidona hong om ciangin Mingalardone bulphuh in Twinthee lam a om No(1)Chin Battalionte in Insein gal maiah panmun la uh hi. Hih No(1) Chin Battalion te'n Khawaichian, Gyukung teng si masa uh a, Yangon khuapi ading a galdalna thupi le mun hoih ahi Sawbuakung tengah phualsat in panla uh hi.\nHih gal kidonate ah No(5) Burma Rifles, No (1) Chin Battalion te' len saklam ah No (2) Kachin Battalion te in munla uh hi. 1949 March kha pawlin Tathon le Mawlamyine galmai ah kuan No(2) Chin ten a battalion bup un a maban uh No(2) Kachin te' tungah ap in, Vanleng tawh Yangon ciah uh a Insein gal maitang ah pan mun la uh hi. Hih mun tengah No(2) Chin te in No (1) Chinte mah bangin panmun la uh hi. KNDO ten Yangon,- Insein le Pyi lampi kikal aa gal panna ding mun hoih tengah pan munla in kigingsa in om uh hi. Amau ngimna in Yangon khuapi la in Myanmar kumpi khia dingin a mau kumpi asem ding uh hipah hi.\n1949 kum April kha kipat lamin thukhual Kayin makaite lep tuahna hangin Insein a om Kayin makaite in kumpi tawh kilem na ding thu hong sunna uh kumpite in sang uh hi. April 4 ni-in Kayin makai Saw Ba Uu le Mann James Htun Aung ten Rev. Francis A Mya makai in Isein pan paikhia hi. Kayin makaite a paikhiat akipan kumpi galkapte in kap nawnlo hi. Tua bek tham loin thukimna om bangin, a paikhia Kayin makaite hoih tak kemin hih thu kikup sungin suakta takin thu angentheih na ding un vaihawm sak hi. Tua bangin kilemna ding kam kikup sung kikapna tawlngak sungin Kayin te 200 pawlin kikap khawlna metbawl in thukimna palsat in Insein pan paikhia in a paina uh lampi a om khuate mei tawh halin susia uh hi. April 6 ni-in General Saw Bo Zan in KNDO te galvan khiatna ding thu pen Kumpi galkap pawlkhawm te kiangah ap hi. April ni 7 ni-in Saw Ba Oo Gyi pen Insein lut kikin hong pusuak nawnlo in, kilemna ding thukimna palsat ahih manin April 8 ni-in galkidona kipan kik hi.\nTua gal kidokikna sunga a minthang kidonate in Minn Dhama Kung kidona, Point 312 kidona, Sawbua Gyi kidonate ahi hi. Hih kidonate in Insein kidona gualzawhna ding khentatna apia Chin Battlalion te i a nunung pen galsimna te ahi hi.\nU Set taih sanghuang ah phualpi a sat No (1) Chin te in Sawbua Gyi kung a om No (2) Chinte tawh akikal a om Minn Dhama kung le Point 112 te nasia takin sim uh hi. Kinaitak in kikapna ahih manin langnih tuak ah asi, aliam abai tam mahmah hi. No (1) Chin in zo ahih manin KNDO te Insein lamah nung kik uh hi. Tua hun lian mahin No(2) Chin te in Sawbua Gyi kung a omlai KNDO te sim uh hi. Kinai takin kikapna mah ahih manin a langnih tuak in asi, aliam tam mahmah hi. No (2) Chin te in Sawbua Gyi kung khempeuh la khin in Seminary hill sung zong siansuah in BOC lamka dong la uh hi.\n1949 April 10 ni-in kidona ah No(1) le No (2) Chin ten Insein lutna a KNDO te galphual te sim khawm uh a, nikhat sungin No (1) Chin ah Bo le nautang 15 si-in,36 liam uh hi. Tua ni mahin No (2) Chin pan galkap nautang 5 si-in 15 liam uh hi. 1949 April 22 ni-in KNU le KNDO te Insein panin nung kik uh hi. Isein nitumna lam panin saklam ah Taunggo a om KNDO te tawh kigawm uh hi. Hih bangin Chin Battalion ten Insein a om KNDO te tung gualzawhna lakna tawh Yangon khuapi le Belpawl gam kemzo uh hi.\nHih hun tawmno sung kidona ahi Insein kidona ah Chin Battalion (1) le (2) ah Bo leh galkap kigawm asi le aliam 300 bang pha hi. Tua hunin galkap santhum Taihk Htun in Myanmar gam galhang min phatna sang pen Aungsan thuriza buaih ngah hi. Tualo galkap dang pawl khatte in zong galhang minphatna ngah uh hi. Hih teng i et ciangin Insein kidona bangzah in nasia ding cih kingaihsun thei hi. Hih kidona sung ah No(1) Chin Battalion Commender Lt Col Hrang Thio in Insein galmai ah amah mahin makaih hi. No (2) Chin Battalion Second Commender Major Thual Khup in, Insein galmai ah makaih in Commender Lt Col Son Kho Pau in galnung Mingalardone ah akisam bangin vaihawmna lam sem hi. Hih Insein kidona khempeuh ah tualai a khanglam galkap ukpi Col Kyaw Zaw (a nunglam ah Brige) le aseppih Col. Ballet, Lt. Col. Kyi Maung te ahi hi.\nHih Tualgal sung a thupiang te:\na. Taziat a om No (1) Burma Battalion te gam sungah tai in Pyi khua a om Burma Communist te tawh kipawl hi.\nb. Nyaungliben a om No (2) Burma Battalion te Kayin te tawh kido in lel uh ahih manin, Mingalardone tung hi.\nc. No (3) Burma Battalion pawl khat gamsung ah tai in Burma Communist te tawh kipawl hi.\ne. No (4) Burma Battalion te in Patein,Mau Pyin leh gunkuam a teng kem uh hi.\nf. No (5) Burma Battalion te in Yakhine gam ah Mujahit gamsung mite do uh hi.\ng. No (6) Burma Battalion ah Platoon nih te in Thasi a galphual nang uh hi.\nh. No (4) Burma Regiment in Gurkha galkap te hi in gamsung kem na tuamtuam vai puak la uh hi.\ni. No (1) Kachin te in Mawlamyine le Thathong gam sung kem uh hi. A cil lamin Platon khat Isein galmai ah panmun la hi.\nj. No (4) Kachin pan Captain Naw Sai pawlten KNDO tawh kipawl in Meihthila pan alak vanlengte tawh Maymyo (tun Pyin Oo Lwin) la uh hi. A cian laite in Pyinmana ah leitang kemin om uh hi.\nk. No (4) Chin pan Platon thumte in Thasi a pawlkhawm galphual kemin, a dangte in Methila ah KNDOte tawh kinawk in a nunglam ah Pegu le Daih Oo kidonate ah huh uh hi.\nl. No (1) Kayin ten Taunggo la uh a, Insein KNDO te huh dingin a tuaksuk Pegu pan kumpi galkapte tawh kido uh hi. Tuanggo ah kilehkik a, a nung lamah Myanamr gam leilu lam mual gamah pai suak uh hi.\nm.No (2) Kayinte omna Pyi panin Insein a KNDO te huh dingin tuak suk a No (3) Burma te tawh kido in kithehthang uh hi. Bo pawl khat kiman in pawl khat Taunggo a KNDO te tawh kipawl hi.\nn. No (3) Kayin ten a kipatcil lamin Mandalay ah galvan ap in Maymyo ah a tawlngak laitak uh KNDO ten Maymyo a lak uh ciangin KNDO te tawh kipawl hi.\n1956 kum panin Chin Battalion ah Bote Kawlgalkapte lakah kipiangsak in Kawlgal kap bote Chin ah kipiangsak ahih manin, Chin Battalion ah Zomi 20 pan 30 kawng bek omlai hi. Adang minam zui a kipawl Battalion te zong damdam in bei ta uh hi.\nHih lai munah Chin Battalion te i vaipuak bulpi pen Yangon khuapi la ding cih KNDO te i ngimna khaktan ding ahi hi. Kumpi galkapte le KNDO te kikal ah leitang tawm bek omin galkikap na ding mun toi mahmah ta hi.Tua ahih manin thaupi bek tawh kigalkap uh hi. Tua bang ciang in kumpi galkap te in KNDO te thu galvai hoihtak in kanin galdo dan ding gel in kiging uh hi. KNDO te galvai ah mun hoih teng la khin ahih manin kumpi galkapte in KNDO te gal maitang phut in simding gel uh hi. Galdona ding dum to in hoihtak in galmai nawk dingin kiging uh hi. Tua bangin kumpi galkapte in KNDO te laksa leitang teng damdam in hong lakhia kikzo uh hi. Tua bangin aban nawktoh ciangin kidona nasia mahmah ahih manin asi a liam zong tam mahmah uh hi.\nHih galmai a kidona liante' lakah USetkaih sang kidona pen a masa pen a hi hi. No (5) Burma Rifles pan pawlkhat le tua phungyi sang a om KNDO galkapte kidona a hi hi. Hih kidona pen nasia mahmah in langnih tuak ah aliam a bai le asi tam mahmah uh a, Major Hla Taung zong si hi. Hih kidona ah kum pi galkapte bei siang dektak a hih manin nung kik uh hi. Tua ciangin Chin (1) te in galmai vai puak la in galmai phu uh a, a si a liam tampi tak tawh Usettaih la zo uh a Captain Taih Chuan in Myanmar gam galhang minphatna lian pen Aungsan Thuriya buaih ngah lawh hi.\nMyanmar gamin suahtakna ngah khit a sawtlo in tualgal piang pah a, tuni dong tua tualgal bei siang nailo hi. Hih tualgal te lak ah a minthang pen phial le Myanmar kumpi ading a lauhuai pen ahi Insein kidona ah Myanmar gam hutna dingin Zomi i pu i pate bangzah ciangin, kipiakhia in mapang uh cih thu khangthak ten i phawk kik theihna ding deihsakna tawh hong kipulakkhia kik ahi hi.\nSource: Zomi Post


url: =Teelna Vive ~ Rev. Fr. Damian Dal :: ZOMI DAILY\nposted on 10 June 2015 at 10:31 am Lomkholna: Article, Biakna, DamianDal\nNisim in teelna (choice) vive hi in, teelsiam na’ng haksa mahmah hi. Utna leh deihna kikal nangawn ah, kikol taang thei a, honghonkhia ding midang omlo in, ei le ei ki etcian kik theihna bekmah honghuh ding lawm hoih ahihlam ih phawksemsem hi.\nMailamthu in sunmang hi a, geelna lian, tupna lian le cihtak tentan na bek tawh, suangthuu thum bangin dingkhawm in, ih kalsuan liailiai hi.\nApiangding thu hongpiang in, atungdingthu hongtunga; Sunmang te zanmang hongleh suakkik theihlam ihphawk kha sansan hi. Tutding le din ding nangawn khatveivei teel hak lua a; Sepding le seploh ding thu in, teelhak zawlai hi.\nBanghangin hi ci in, ih om denden hiam? Banghanghiamcih ka lungngaingai a, anuai athu kamu hi. Tua thu in, keihongkhem ding ‘vangnei u nau nga’ om in, anga un, sunlehzan, mial le vak ci lo in, keimahtawh omkhawm den hi.\nTua u naunga te in;\n(i) muhna (seeing)\n(ii) zakna (hearing)\n(iii) alim a al theih na (tasting and smelling),\n(iv) sukkhak na pan theihna (touch)\n(v) thu ngaihsut na (reasoning power)te ahi hi.\nIh muhnate hoih le man i sa a, ihmuhloh aman leh ahoih tampi ih nusia kha hi.\nIh zakna man isa a, ihzakloh thu ihkin bawl khakei thei hi. Genteh na in ci leng, thulang up, ei thubek thusa cih dan..adang tampi omlai kha ding hi.\nAlim a al, athuk akha te sila in ih om a, hoihlo thei napi, nialzo lo in, athu ihmang kha ham tangzel hi. Genteh na, zatep, tuibuk, khaini, zu, beer cih te leh adang tampi te.\nIh ngaihsutna man isa a, ih ngaihsut zawhloh thute manding in ih umzo kei thei hi. (Adiak diak in Pasianthu tawh kisai..Siangthopumpi thu cih te pawl).\nTua hi in, ahoih pen ding ih teel a, ahoih pen cih aom loh lam ih thei hi. Anuam pending ih teel a, anuampen cih ihciam kha ngei kei hi. Leitung nuntakna hu kasan laiteng, hih vanglian u nau nga teng in,kei hongkhemden ding cih kathei a, lau in kaling hi.\nTua ngateng kantan in, nungta zo leng, Pasian thu um taktak ka hi ta ding hi.\nTopa in hongteel sak kei leh, leitungah bang kateel ngam ding hiam?\nHih ngateng in, teel na ah, siapi hongsem den hi. Ahoih lamin honghuh hun a om mah bangin, ahoihlo lamah zong hongpai pih den hi.\nHih unau nga tenghangin, thuhoih thupha ih thei a, amau te hangmah in, siatna sung intung thei hi.\nHi vanglian unau nga tawh bangci kakithuah dinghiam..teelhak kasa hi. By Rev Fr damian dal\nPrevious: Paunak leh a khiatna – 1\nNext: Na ki gingkhol naihiam?


url: =2013-08-18 ~ TBC-Y\nPosted on Tuesday, August 20, 2013by Htaung Kyint\nBible Action ~ Senior Class\nHanthotna : Rev. U Myint Lwin (August 18 2013)\nLST simna: Thkna 6:16-25, Matt. 7:21-29, James 1:22\nThu Hilhkikna 6:16-24\n16 "Massah munah amah na ze-et uh bangin Topa na Pasian uh na ze-et nawn kei ding uh hi.\n17 Amah in note hong thupiaksa ahi Topa na Pasian un hong thupiakte khempeuh na zui ding uh hi.\n18 Topa' hong ciamsa bangin note' mai panin na langte khempeuh uh nawhkhiatna tawh na pu na pate uh tungah piak dingin Topa in a ciamsa leitang hoih note in na luah theihna ding uh leh note na nopsak theihna dingun Topa' muhna-ah a man leh a hoih nate na sem ding uh hi.\n20 "Hong tung ding hunah na tapate un, ' Topa i Pasian in note hong piak hih thute, bang a cihnopna ahi hiam?' ci-in hong dot uh ciangin\n21 Na tapate uh kiangah, 'Eite pen Egypt gam sungah Faro' silate ihi a, Topa in Egypt panin a vangliatna tawh hong paikhiatpih hi.\n22 Topa in eite' muhna-ah a lian a nasia lim leh na lamdangte Egypt mite leh Faro leh a uliante khempeuh tungah lak hi.\n23 Amah in i pu i pate tungah piak dinga a ciam leitangah hong paipihin, eite hong piak theihna dingin tua lai panin eite hong paikhiatpih hi.\n24 Tuhuna bangin i nuntak theihna dingin amah in eite' hoih tawntung ding a deihna-in, Topa i Pasian zahtakin hih thukhamte khempeuh i zuih ding Topa in thu hong pia hi.\n25 Amah in eite hong thupiak bangin Topa i Pasian' mai-ah hih thupiakte khempeuh limtakin zui lehang eite-a' dingin thumanna hi ding hi,' na ci ding uh hi.\n21 "Kei kiangah, 'Topa, Topa aw,' hong ci mi khempeuh, vantung ki-ukna sungah lutthei kimlo ding uh a, vantungah a om ka Pa' deihna bangin a gamtateng bek lutthei ding uh hi.\n22 Tua ni ciangin mi tampi in kei kiangah, 'Topa, Topa aw, nangma min tawh thu hilhin, nangma min tawh dawite hawlkhia-in, nangma min tawh na lamdang lian tampi bawl hilo ka hi uh hiam?' hong ci ding uh hi.\n23 Tua ciangin keimah in amaute kiangah, 'Note ka hong thei ngei kei hi. Siatna a gamta mite aw, kei kiang panin kihemkhia un,' ka ci ding hi.\n24 "Ka thuhilhna za-in a zui mi khempeuhte pen suang tungah a inn a lam mipilpa tawh kibang ding hi.\n25 Guah hong zu-in, tui hong khangin, huihpi hong nung a, tua inn a nawkgawp uh hangin suang tungah kilam ahih manin kisia zolo hi.\n26 Hih ka thugente za napi-in a zui nuamlote pen sehnel tungah a inn a lam mihaipa tawh kibang ding hi.\n27 Guah hong zu-in, tui hong khangin, huihpi hong nung a, tua inn a nawkgawp uh ciangin a kisia hi. Tua inn naksiat mahmah hi," ci-in thu a gen hi.\n28 Jesuh in hih a thugente a man khit ciangin, ama thugenna hangin mihonpite in lamdangsa mahmah uh hi.\n29 Amah in Thukham hilh siate bangin thu genloin, aana neite bangin thu a genzaw hi.\nNomau kikhem tawmin thu zak bek tawh maisak kei un la, na zak bangun zui-in semzaw un.\nPhatna La (Duet)\nPaulun & Dimboih (August 18 2013)\nBiakinn sumpi apna & donna ~ Church Pastor\nChurch Pastor (August 18 2013)\nRev. D. Suan Za Thang (August 18 2013)\nMBC, E&M pan thugenna tom ~ Associate Director\nMatt.10:16-25 ~ Asst. Pastor Zam Khen Khai\nAsst. Pastor Zam Khen Khai (August 18 2013)\n16 "Ngiahon lakah tuu a kikhah bangin note hong sawlkhia ka hih manin gul bangin pilvang un la, vakhu bangin migi un.\n17 Mi pawlkhatte in note hong manin zumah hong paipih ding uh a, amaute' kikhopna innsungah hong satgawp ding uh ahih manin hoihtakin kidawm un.\n18 Keima hangin gam ukte leh kumpite mai-ah thu hong kisit ding hi. Hih bang na tuah uh ciangin thu hong sit mite leh Gentail mite tungah Lungdamna Thu gentheihna ding hunhoih a nei na hi uh hi.\n19 Tua bangin thusitna a thuak dingin hong kipaipih ciangin, bang gen ding ihi hiam, ci-in lunghimawh kei un. A hun a tun' ciangin na gending teng uh hong kihilh ding hi.\n20 Thu na gen uh ciangin note' gen hiloin, na Pa uh' Kha Siangtho in note tung tawnin thu a gen ding ahi hi.\n21 Unau leh unau, pa in a ta, tate in a nu a pate langpangin sihna a thuak dingin khatlekhat kiheek ding uh hi.\n22 Keima hangin Gentail mi khempeuh in note hong mudah ding uh hi. Ahi zongin a tawpdongin a thuakzo mite in hotkhiatna a ngah ding uh hi.\n23 Khua khatah note hong kibawlsiat leh khuadang khatah tai un. Note kiangah kong genin-ah: Israel khua khempeuh na khit ma-un Mihing Tapa hong pai ding hi.\n24 "A siapa sangin a sang naupangte lianzaw ngeilo a, a topa sangin a silate lianzaw ngeilo hi.\n25 Tua ahih manin sang naupangte pen a siapa uh tawh a kibat uh leh a lungkim ding uh hi a, silate pen a tote uh tawh a kibat uh leh a lungkim ding uh ahi hi. Innteek lutangpa pen Beelzebul hong ci uh ahih leh a innkuanpih mite tua sangin min siazaw tawh hong kozaw lai ding uh hilo ahi hiam?\nAugust 18 2013 Bulletin\nAugust 18 by Phoe Pyae Son


url: =Turkey gamsung Mopawi bawlna ah Bomb kitam, mi 22 si, 94 liam :: ZOMI DAILY\nposted on 21 August 2016 at 7:59 am Lomkholna: News, Sawltak, World\nTurkey gamsung ah zanni Saturday (20 August) ni in mopawi bawlna khatah Bomb ki sukham sese a, mi 22 si in adang mi 94 bang liam cih AP News pan kiza hi. Syria tawh gamgi gei aom Gaziantep City sungah thupiang hi a, hihpen migilo te gamtatna hiding ci’n thunei te’n genkhia uhhi.\nKumpi thunei te pulakna Statement ah hih Bomb apuakkhap hun pen nitak 10:50pm hunpawl ci uh a, hihbang in agamta te pen nakpitak in mawhsak mahmah uhhi. Ahi zongin athu akician in genkhiatna neinailo uhhi.\nLoal Journalist khat in NTV Television te kiang agenkhiatna ah hih Bomb puakkhampen ginngaih luamahmah a, khuasung mun gamlapi panin zong kizazo dinghi cihi.\nHih Bomb sukhampen ko gamtatna hi ci’n apulak kipawlna omnaipahlo a, ahi zongin IS te gamtatna mah hiding in ki ummawh ci’n thuneite’n gen uhhi.\nAbeisa kumte ahzong Turkey gamsung ah buaina Bomb kitapna te piangzelzel a, atamzaw pen Kurdish te gamtatna kici hi. Nungdiak June khasung inzong Istanbul Airport sungah IS te’n Bomb sukham uh a, mi 44 in sihlawh hi. ZD Sawltak #zomidaily\nZomi Daily website tungah thului thuthak khatpeuhpeuh suaksaknop aomleh email zomidaily@gmail.com tawh kipuak theiden hi. Lungdam!\nPrevious: Zogam Phualvate’n Zogam Zuun Ni ~ Agnex Vung\nNext: Ben Fortson nuntakna kiukhat pan thalakna ~ Dong Mung


url: =Malaysia gamsung aom North Korea gammi nasem 50 ki hawlkhiading ~ ZD :: ZOMI DAILY\nMalaysia gamsungah Visa Expired khinnapi in aomcip teitei North Korea gammi 50 te Overstay Case tawh Malaysia gampan in ki hawlkhiading ci’n Malaysia Deputy Prime Minister in tuni Tuesday (Mar 14) ni in genkhia cih CNA pan kiza hi. KLIA2 sungah Kim Jong Nam ki suamlup khitzawh thubuai tuamtuam hangin Malaysia leh North Korea gamnih pen hongki hehsuah mahmah uhhi.\nAgamsung tuak uhah aom Ambassador te ki hawlkhiat saktuak uh a, agamsung tuak uh ah aomlai agammi te uh ahihleh aciah khiatding phallo, khakcip tuak uhhi. Akisapleh kikheknading Hostage cihbangdan in akikemtuak khikhe phot uh ahihi. Ahi zongin agamsung aom mite uh aciahkhiatding aki khakcip kawmkal himahleh Malaysia kumpi in agamsung ah North Korea gammi Overstay in aom honpikhat mukhia uh ahih manin, mi 50 te ahawlkhiading Deportation abawlding uh ahihi.\nMalaysia, Borneo Island tung aom Sarawak State ah suangmelhol kitawhna Coal Mines tampi nei uhhi. Tualai ah nasemte pen gamdangmi vive hizaw uh a, tualak ah North Korea gammi zong tampi kihel cihi. Tuasung panin North Korea gammi 50 te ki hawlkhiading, Deportation kibawlding ci’n Malaysia Deputy Prime Minister Ahmad Zahid Hamidi in tuni in Reporters te tungah agenkhia ahihi.\nSarawak State sung aom North Korea gammi nasem te lakah Visa Expired khin khempeuh amanlang in Pyongyang ah ki ciahkhia sakding hi ci’n genkhia hi.\nAgamsung aom mite ciahkhiatding aki khakciptuak laitak in banghang in tua mi 50 te ciahkhiat saksawm ahiam cihpen bangmah gencianna neilo hi.\nNorth Korea gamsung ah Malaysia Citizens pen mi 9 bang omlaiding in kigen a, tualak ah Embassy Staff pen mi 3 kihel in, adangte pen a innkuanpih te ahi uhhi.\nNorth Korea inzong Kim Jong Nam ii aluanghawm pen ciahkhiat pihnuam in ngenngen uh himahleh Malaysia kumpi in asipa ii innkuanpih te khatpeuhpeuh tawh DNA sittuahna aomkhit mateng in misiluang ki piakhia theilo hi ci’n kinialnial uhhi.\nAluanghawm pen tunidong Hospital Kuala Lumpur ah aki kemciplai hi a, khakhatbang phakhinta ahih manin migi koihziauna Morgue sungah kikem suaksuakleh siacip khading ahih manin asiatloh nadingin Embalm kibawlsak ci’n Deputy Prime Minister in genkhia hi.\nNorth Korea gampen leitungah atuamtatdiak gamkhat hi a, gamdang sumlut kicianzong neikhollo uhhi. North Korea gammi 100,000 bang gampualam ah nasem in zinkhiading in ki ummawh a, tuate ii innlam akhakkik Remittances tengpeuh gamdang sumlut “Source of Foreign Currency” kicimawk hi. ZD Sawltak #zomidaily\nPrevious: Yangon ah kumcinglo nasemin aom numeino nih kibawlsia gawp ~ ZD\nNext: Kawlgam Tan 10 laivuanna ah sangnaupang mi 52,000 takin laivuanding pelh ~ ZD


url: =Hong tawsawn bang-hiam? ~ Pu Zokhai :: ZOMI DAILY\nposted on 10 February 2016 at 3:17 pm UTC+9:30 Lomkholna: Article, Zokhai\nZomi laaizom Zolai simthei khempeuh, Nisim ngaihsutna, nuntaakna, kalsuanna bangkim-ah bang-in hong tawsawn ahihiam? (what motivates you?). Hih dotna-pen mimal kimciat-in ama’ lungsim tawngnung pan-a dawnding hi-a, nangmah-in nang hong tawsawn banghiam cih na-tel penpen dinghi, banghanghiam cihleh thulehla khatpeuh geelding, gending, sepsuahding ahongsawl-pen mi hilo-in thulehla nangma’ muhna, saanna leh lametna tungtawn-a na’ khentatna ahihi (your decision in accord with your own opinion, acceptance, and hope). Hihpen ngeinabang mihing (normal or common human being) cihna ahihi.\nGaalkaapte-in Burma Socialist Programme Party (BSPP)-mintawh 1962 kum pan-in Kawlgam hong ukcip-in tuni ciangdong “Khuaknimna (Brainwashing)” kizom to-hi. Hih khuaknimna masuan-ah bangteng hong kithun khinzo-hiam cihleh:\nTungsiah thuthu mangding :hih thu-in Zomi biakna kalsuanna, tualsung kipawlna kalsuanna leh minam kipawlna kalsuanna naakpi-in hong sukha-a, tungsiahte’ khialhna leh thaneemna apulaak omleh “mibanglo, mi-tangpeek, thuduh, thusia-pawi..” ci-in mipi ataangpi-in aseh theih nading-in kipantah uhhi. Hih-pen kipattahna hoih-hiam sia-hiam cih enpak lehang: makaaite’ thuthu mangding cih hinapi makaaite leh makaaite-mah makaai hong kituh uh-a, pawl hong kitam-in pawl nih/thum hongpha-a, tua mun-ahzong “makaaite’ thuthu mangding”-mah kici laailaai-hi. Makaaite’ thu manglo-a pawltuam aphut hikhin napi-in makaaite’ thu mangding akicih teeiteei-pen thumaan thukhial akhentatding nangmah bek ahihi).\nNuaisiah simmawhding :hih thu-pen akammal-tawh “nuaisiah simmawhding” cih kipulaak lo-in nisim gamtat kampau sung-ah kizangh ciatciat cih kei mimal-in ka-telmuh thu ahihi. Nautaang-a akiseh mipi ataangpi-in makaaite akhuplet zawh lohding atelna-uh tungtawn-in akhutlet ngaaplote-in makaaite’ cihcih akawi amaan-a mangding cih kithuzawh ngiat mai uh-a, tua-tawh kizuui-in makaaite’ maaipha muhding haanciam-in kidembawl uhhi.\nTuabang-a kituhtehna tungtawn-in tungsiah ahihkeileh makaai-a akiseh zawdeuhte-in amau amaaivil zo zawdeuhte-mah maaipha piazaw, amaaivil zolo zawdeuhte tuambawl, hihteng-tawh makaai zawdeuhte-pen taanglaai sila kikhawi hunlaai-a silate-in atote laángluun (buukno khat sung-ah tutna nuam mahmah koih-in tua buukno kizawng liatliat)-tawh zawng, apai nading lampi-ah puanza phah cihliang dinmun-tawh mitmuh gamtat-in atunloh hang-in ngaihsutna (ideology) lamsang-ah hong kibang-hi.\nTua ahihman-in nuaisiahte’ tung pan-a tungsiahte’ lamet (the superiors’ expectation from the inferiors)-pen tote leh silate zah-in honglian-a, tungsiahte’ khialhna (fault), thutanlohna (injustice), namdeina (racism), golhguukna (bribery), kihhuaicipna (corruption)-a kipat thusia khatpeuh apulaak omleh makaai upate nangawn-in za naailo liang-in amau’ khawisa silate-in tua thu-pulaak mi-pen langpan sukpah, kosukgawp, ui-ko ak-ko-a kosuk cihte tu-mahmah ciangdong I-muh, I-tuak, I-thuak honghi ta-hi. Hihbang ahi ding-a nuaisiah simmawhna lungpuak hong kiguan ahihi.\nMimal meet nading-bek seemding :hih thu-zong makaai upate’ muuk pan-in gingkhia saamlo-a akilehbulh-in pawlpi’ ading, minam’ ading -mah ci tangtang bilbel-in sepsuahna-ah ahihleh mimal meet nading-bek muiituum-in kinei-hi. Kam-tawhbel ahoih theithei, azai theithei kigen tawntung-a, sepsuahna leh kalsuanna-ah ahihleh angsung min leh hauhna bekbek ki mitsuan-hi. Masuan khat kipatding-pen tua masuan azanghmi (consumer or customer) te itna leh deihsakna-mah pauhlap-in kinei saam napi-in tua azanghmite summeetbawlna-in ataangpi-in zangh-hi.\nMimal meet nading omlo ahihnaakleh kitheihmawhbawl lel-in, mimal meet nading mu akisak naakleh zumna-meel theilo liang-in kitah, kituulmawh-in mi phatnuam-bang kituh liang zahdong lungpuak (mindset) kinei ta-hi. [hih thu-ah, angsung zong lo-a minam or pawlpi it-a thumaanthutak leh itna-tawh akalsuan khat leh nih a-omte ataangpi-in ‘tangpeek’ bang-in mipi-in sehzaw tawntung-hi].\nSila lungpuak : Sila lungpuak-pen atung-a thu 3-te’ gah ahihi. Kawlgam leh Zogam bih-a lai kahong gelh hang-in India seem-ahzong tuabangmah ahihlam ngilh tuankei-ni. Sila lungsim-in sila hong suaksak-a, to kinei diimdiam-hi. Tuabang kalsuanna hong khanglian lua ahihman-in Zomi ataangpi-in amau’ nunna neilo (they don’t own their lives) dinmun tung-hi. Tua ahihman-in mihing khat ahihkeileh kipawlna khat’ kaihlim (puppet – ရုပ်သေး – khau-tawh aki gamtaang sak lim) suak-hi.\nTua sungpan-in khenkhat-in amau’ tote’ omzia hongtheih pianpian ciang-in amau’ tote’ tungtawn-a amau min leh hamphat nading angsung zon theihna hong kisin uhhi. Atote aphatphat bang-in thugen lasak hongnei-a, ama’ tuplehngiim ahihleh tua tungtawn-a amah minthang khading, mi-in thupisim khading cih ataangpi honghi leuleu-hi. Atote-inzong amau aphatphatte mi’ lak-ah pahtawi sukpak lel-a, tua takteh silapa/nu-in atote sihpih ngam zahdong-in beel thei-hi. Tua ahihman-in taangpi kalsuanna-ah ama’ hihnatak khahsuah (gives up his identity)-in atote’ sila hihna-tawh thugen-in lasa uhhi.\nMin leh Zaá cih bekbek kipaksak-a, tungsiahte’ maaipha bekbek kizong-hi. Kiukna genloh, minam, tualsung, biakna avekpi-in lawh ahihman-in biakna ngialbang-ah Pasian’ Min phatding sang-in siate’ pahtaakding, upate’ pahtawiding, pawlpi mite’ phatding lunggulhna-tawh pulpit kituhtehna hongkhang-hi. Makaai upate amaaivil zolote-in kiukna/minam/tualsung/biakna cihte-ah Stage or Pulpit tuh zolo-mawk ahihman-in makaai upa maaivilna/maai-etna NGEINA (culture) bang-in kiseh ta-hi.\nKhuaknimna thuzing neuno 4 bekbek et-in tuhun khang tuihual paizia kimu thei ahihman-in hihzah I-suutpak dinghi; aneng-atawng-a asimnuam I-omleh (T. Zokhai, 2015: Khuaknimna leh Zomi: Yangon) hong vaaikha le-uhcin hongkhaak theiding hi’ng.\nHihte theihding akisam ahihi. “Ka’ kalsuanna, ka’ pau kaankaanna, ka’ laigelh, ka’ thugen lasak, ka’ sep tantan….. khempeuh keimah mimal’ khentatna takpi-tawh akalsuan ka-hihiam? ahihkeileh ka’ tungsiah, ka’ makaai upa khatpeuh’ maaipha lunggulhna-in hong khentat sak hizaw-hiam? Hoih ka’ sakte aseem-mah ka-hihiam? ahihkeileh ka’ to, ka’ pu-in hongsawl bangbang aseem hizaw ka-hiam?” cihthu naakpi-in hih tuhun Zomite’ lungngaih ding-a athupipen khat ahihi. Mi’ phatna azong, tungsiah maaipha azong, makaai upate’ maaipha azong Zomi taangpite-in amau’ nunna neilo uhhi. Hihthu ziak-in Lai Siangtho sung-ah “Topa khatbek, Hilhsiampu khatbek nei uhteh (you have only one Master, only one Teacher), nole-no ‘Topa, Sia’ kici kei un,” hongci ahihi.\nTua Topa leh Hilhsiampu/Sia khatbek I-neihpa bekbek thudong lehang “Sia” hong kicih ding ki-lunggulh hetlo ding-a, mite-zong “sia” cihding kilawp pampam khollo dinghi. Tua Topa leh Hilhsiampu/ Sia bekmah “To”-in nei lehang I’ thugen lasak, seplehbawl khempeuh hong tawsawn-pen mi/ tungsiah/ sumlehpaai-a kipan leitung nate hilo-in, Thumaanthutak-in hong tawsawn hiding-hi. Tuabang kalsuanna I-neih ciang-in mipi’ pahtawi nading sang-in thumaanthutak-tawh mipi akhanlawh nading, aphattuam nading kilunggulh theipan dinghi.\nTua Hilhsiampu khatbek I-neihpa’ hong thuhilhna khial ngeilo ding-a, mite-in hong gensiat hang-in ki-puuk ngeilo dinghi, banghanghiam cihleh tua Hilhsiampu/Sia leh To-pen Lampi, Thumaanthutak leh Nuntaakna ahi ZEISU ahihi. Thugen lasak, seplehbawl nakhempeuh hong tawsawnpi-pen tua takciang-in ZEISU hita ahihman-in mite-in bangbang-a hong langpan zong-in kipangpaa ngeilo-hi, banghanghiam cihleh Amah-pen, “Lau kei un, note leitung beidong Kahong ompih dinghi” hongci Pasian ahihi. Zomi Pasian’ Thupha! Zokhai (60 Narr-Maen Drive, Croydon Hills VIC 3136, Melbourne, AU)\nPrevious: Hun zat dan na siam nai hiam?\nNext: UN zummai ah kimat kihen vai UNHCR pan zaksakna


url: =Zomite Koi ciang Tung ta i Hiam\nMinam i cih ciangin namnih in na kikhen a, tuate English in - Nation leh Ethnic na kici hi. Ei Zo pau in anih in Minam kici ziau a, a tuam in zong na kingaihsun lo hi. Tua hi a, minam I cih ciangin tawndan leh ngeina kibang, pupa khangui kizom, pupate tung pan a aluahsuk uh gam-leh-leitang tungah teng mite ahi hi. Tua ahih manin nation leh ethnic pen kibang mahmah na pi in kilamdangna khat nei in kingaihsun hi. Tua pen pupate luahna gam a tengin amau-leh-amau a kivaihawmte pen ‘Nation’ kicise in, minam hi tase leh pupate luahna gam a tenglo hiam, ahih kei leh a tenna gam uh gamgi bangin a khente pen ‘ethnic group’ kici hi.\nEi Zomite zong pupa ngeina leh tawndan, khanggui kizom, pau-leh-ham kilamdanglo, pupate tung pan I luahsuk ngekngek gamah teng I hih manin minam kician mahmah khat ihi hi. Ahih hangin I Zogam pen tuizum Mangkangte hong khan lai-in gam tuamtuam ah hong khen manin tudong gamkhat, ukna khat leh kivaihawmna khat ah ki-om thei nailo a, minamkhat-gamkhat suah ding lametna nei-in hih theih zahzah hunkhat khit-hunkhat, khangkhat-khit-khangkhat in kihanciam toto hi. Tu-in Zomite muntuam-gamtuam ah hong kikhenzak in, min tuamtuam tawh minamdangte in hong ciamteh mah taseleh, Zo-suante ihihna kihaihlo-in, ei laiguizom teng kivaihawmna khat a om ding lunggulhna tawh khangmasate na kalsuannate uh ci-in muhtheih hi.\n(vii) 2000 ciang in, khovel politics paizia zong hong kikheng hiaihiai in, Zomi-te sungah zong civil organisations tuamtuam hong piang khia hi. Saptuam maikaite hanciamna toh Global Zomi Alliance cih bang, Manipur a tribe tuamtuamte kipawlkhopna ahi Zomi Council, banah khovel mun tuamtuam ah Zomi Innkuan, Zomi Fellowship, adgte. ipankhia theita uh hi. Hiai a tunga I taklat thute apan, Zomi-te’n kigawmkhopna leh vaihawmna/ki-ukna khat a omkhop ding lunggulhin nei gige uh hi cih teltakin kimu thei hi.\nAdiak kholin, ZRO akipat apan tuni ciang en leng, politics a lohcinna (political achievements) cih gen ding omlo phial tawh kibang mah leh, minam nasepna ah naakpitakin makisawn hi:-\n(a) Zomi cih mite’n hong pompih mahmah ta a, koimun-koigam ah Zomi kicih angtanhuai kisa theita hi. Pasian huhna toh, Zosuan khangnoute’ felna leh kipiakzohnate namdangte’n hong muh ciangin, muantham leh belhtham cing hongsa-in, zong hong thupisim uh hi. Pasian in Isreal-te kiangah, ‘a mei hilou in, a lu dingin kongbawl ding hi’ acih pen ei Zomi-te adi’n zong dikpha diak kasa hi.\n(e) Zosuante’n I tawndan leh hun-bi poimohte ngaih khawkna kineita a, Zomi Namni, Khodou Pawi, etc bang thupitakin izangkhawm theita uhi. Heutu masate zahna leh amaute phokkikna lungsim zong kineita hi.\nBy: Pu Thang Lian Pau (President of ZRO)


url: =Ngap le Ngap, Pasal Takkheh! ~ Sia Pauno :: ZOMI DAILY\nNgap le Ngap, Pasal Takkheh! ~ Sia Pauno\nposted on 21 June 2021 at 3:15 pm Lomkholna: News, Zomi\nMinam khat sungah singnuai mi khatsang tamzaw a omleh tua minam pen ahamsia suak a, mipi gim apia zong hipah uhhi. Minam khat sungah singnuai mi pawl 2 pawl 3 om in na semkhawm diamdiam cihbel kivang mahmah kha ding hi. Semkhawm cih sangin kido kithah lawhzaw bekthamlo in minam kikhenkhapna, sikhat sakhat kimlai gal le sa a kineihna leh manthanna piangzaw ding ahi hi.\nAnih un piang khat in piangkhawm, a piang kituaklian cih omngeilo ding a, khat zawzaw om masa ding hi. A omsa khat omkhin in tua nungah ah khat omkik cih ciangin a omsa pen a omkik pen in hawmthawh banah kihtalo in, ngap ahih manin akipan hipah lel hi. Ngap le ngap kisual cih pen a kingap uh ahih manin a lamdang hilo hi.\nAhizong in it ung a cih uh a minamte a dingin metna omkilkello in, minam kikhenkhapna, kikhasiatna leh gal le sa a kineihna piangsak hi. Tua sangin a asuksia zawlai in ngap le ngap a kipan uh kimlai, khat zawzaw in a lelhzawk uh ciangin minam dangte pangbel in, minam dangte kawi uh a, a mipih a sapihte, a sisan kibatpih, a laiguizom ngiatte uh namdangte thatawh kop in a gawigiap mawk pen uh ahi hi.(eg. I sanggam Karen-te).\nTuabang a namdangte kawi a, a mi asa a sual giapgiap ngamte pen minam it a kici uh hang un zuaupi hi a, Pasian min alawh kha uh zong amai zumhuaipi ahi hi. Ei minam sung thanemnate midang va kohkohna zong minam itna veina hilo in eisung suksiatna ding lampi sialsial i hi-a, siale zong phamawh asalote sepngam bek ahi hi.\nMinam vei a, it takpi a, akipan i hih leh sepngam a kul mahbangin i sepnate zong ko mau mahmah sep hi, cih (Responsibility and accountability) genngam kul a vaipuak lakzong kul ahi hi.\nMinam veina leh itna takpin tawh ei angsung khuallo a kipiakhia takpi i hih leh, Minam avei leh avei, minam a it le a it, kikupnop lohna ding thu a omloh mah bangin kipawl noplohna ding thu zong omtuan lo ding ahi hi.\nEi angsung khualna hilo in minam avei a it takpi i hih leh i minam vang kiamna ding, i it i mipihte maimialna ding, i hehpih mipihte gimtuakna ding lampi kiteel ngeilo dinga, i mipihte hu in don in kikem zaw ding ahi hi.\nMore: Pilna vs Veina ~ Sia Pauno\nBangbang i gen a i sem ahi zongin kithatang muanna, thagumsuahna bel kuitung ngeilo ding hi. Minam vei takpi a, mipi lungtang sapek tungah itna khaici a tamtuhzo zaw penpen lawhcing ding hilel ahi hi.\nTua ahih manin vei ing i cih i minam lim le vang khual in, it ing i cih ngakngak i mipihte, adon, akem le ahu ngiat dingin Topa’n thupha hong piakim ciatt hen, Amen. Sia Pauno #CCDI Speak Out, 2021/19\nPrevious: Hauhna in leizolo\nNext: Kham lam i cihcih a to mah hi\nIh tuahkhak zelzel Email tawh ki khemna


url: =Kei hong hotkhiat manin hong sihlawh :: ZOMI DAILY\nposted on 1 April 2018 at 8:36 pm Lomkholna: News, Tdkhen\nMihaupa khat in tapa khat bek a nei hi. A gam ngeina uh tawh kizui-in galkap tum’loh phamawh ahihmanin galkap a tum hi.\nNa sa pipi-in a tapa galkap a tum pen, a sawtna ciangin hong tung tading hi cih a lamen hi. Tua bangin a lamet-et laitakin tangval khat a inn vuah hong hawh a, “Na tapa hangsan mahmah hi; kei leh midang tampite’ nuntakna hong hotkhiatna lamah hong sihlawh hi” a cih kawmin, tua misipa’ lim a suaih pen pia in, “Lim suaih ka siam kei hi. Ahizongin hong hotkhiat ka lungdam’ lahna in, ka siamtawp-a ka suaih, hih na tapa’ lim a hi hi” a ci hi.\nTua mihaupa in a tapa ngai ngeungau-in, tua a tapa’ lim pen a en den hi. Amah a sih kuan ciangin a lawmitte khat thu a vaikhak hi.\nA sihkhit ciangin, a neih a lamh leh a tapa’ lim, Liilaam dingin a vaikhak hi. Hunkhat ciangin mihaupa zong a si hi. A neihsa liilaam hun ding hong tung ta hi. Mun tuamtuam panin mihau, miliante a lei dingin hong tungtung ta hi. Inn leh lo, huan khempeuh ngah teitei a sawm tek uh hi.\nA liilaam dingpa hong kipanin, a tapa’ lim kisuai pen a liilaam masa hi. “Bangzahin ngap na hi uh hiam” a ci hi. Tua hong pai mihaute’ huancingpa khat in, a neih zahzah hong lekkhia in, “Ke’n dangka 10 in ka ngam hi” a ci hi. Liilaampa in, “Kua in dem nuam na hi uh hiam” a ci leuleu hi. Mihau, miliante in tua pen thu in sim lo-in, a neihsa gamh tuamtuamte a ngak zihziah uh hi.\nA dawng kuamah om lo ahihmanin, liilaampa hong ding to-in, huancingpa’ tungah tua lim a piak’kawmin, “Tu ni vai, liilaam’ ding teng ki zo ta! Hih gamh neipa in a tapa it mahmah ahihmanin, a tapa’ lim a leite’ tungah a gamh khempeuh zong piakhawm pah dingin hong vaikha hi. Tua ahihmanin tuni-a kipanin huancingpa’ tungah na khempeuh a ki-ap hita hi” a ci hi.\nKum tulnih val khinzo a, Van leh Lei a neipa in a Tapa khat neihsun hong sihsuah hi. Tua a Tapa a deih mi khempeuhte na khempeuh piak dingin a ciam’ hi. Tu ni dongin Tapa a deih na om uh hiam hong cici lai hi. Tdkhen\nPrevious: India gamsung ah Hotel khat kicim, mi 10 si, adang mi 2 liam\nNext: Pasalte khitui luangin kaptheilo uhhiam?


url: =2013-09-22 ~ TBC-Y\nNisim Thalakna: KEI KUA?\nPosted on Saturday, September 28, 2013by Siam Kim\nMoses in Pasian kiangah, “Pharaoh kiangah pai-in Egypt panin Israel mite a paikhiat pih dingin kei kua ka hiam?” ci hi.__ Paikhiatna 3:11\n Isaiah 5-6\n Efesa 1\nKum tampi lai-in Billy Graham pen England gama Cambridge University ah thugen dingin kisam hi. Tua bang mipil cingtengte’ mai-ah thugen ding a pilna in tawk kisalo hi. Degree kician zong ngah lo-in sang minthang ah zong kah ngei beek lo hi. A lawmte khat kiangah amah’n, “Pasian ading hi taleh, Ama’ nasem ding kiging manlo, kicinglo ka kisak tuanna om kei” ci hi. Pasian’ huh ding ngen ahih manin nasep semzom toto-a, Jesuh’ sihna le gupkhiatna thu a genkhia dingin Pasian in zang hi.\nMoses zong cingtak kisalo pipi mahin Israel mite a honkhia dingin Pasian in sawl hi. Moses in “Pharaoh kiangah a pia dingin kei kua ka hiam?” (Pai. 3:11) ci hi. Ama’ dinmun a ki-et ciangin “kampau awk” (4:10) kisa-a Pasian in, “Nang tawh kong omkhawm ding hi” (3:12) ci-in na ciamkhin zo hi. Pasian’ hotkhiatna ding zong a theikhin hinapi’n Israel mipite kihta ahih manin Moses in Pasian kiangah, “Bang gen ding ka hi hiam?” ci-a, Pasian in “KEIMAH in nang hong sawl hi” (tg. 13-14) ci-in dawngkik hi. Tua “KEIMAH” in Pasian hihna ahi “Tawntungpa,” “A omdenpa” “Abukim Topa” cihte hong theisak hi.\nPasian hong sawl nasep sem ding i kimuanloh laitak nangawnin Pasian pen muantaak hi. Ei’ kicinlahnate pen Pasian’ bukimna sungah cihthamlo hi. Ei le ei “kua ka hiam?” ci-in i kidot laitak Pasian in “Keimah” ci-in hong dawng khinta hi.– Jennifer Benson Schuldt\nTopa, kei tawh nong omkhop lam hong theisak in.\nKei le kei ka kimuanlah laitakin\nNong huh theihlam ka lungsim sungah hong telsiamsak in.\nKei nasep hong semzosak in.\nPasian nang tawh hong paikhawm cih na theih khit nungsang,\nkoi-ah pai ding cih lunghimawh kei in.\nNisim Thalakna: MEI LE GUAH\nPosted on Friday, September 27, 2013by Siam Kim\nMEI LE GUAH\nItna kip tawh kumpi tokhom khat kiphut dinga, thuman sep ding a manlang thutang zongin thu a khen mi pa pen... thuman tawh tu ding hi.___Isaiah 16:5\nKangmei in Cororado Springs gei-a huangpi a lawhphei tak ciangin gamlak ganhing le inn tampi susia mang hi. Mite Pasian’ tungah kiko uha, tua mei a suphelh dingin guah a zuksak ding thungen uh hi. Tua hileh meiphelhte ading nuamtuam ding ci uh hi. Pawl khatte’ thungetna leuleu pen lunglut-huai mahmah hi. “Guah hong zusak inla, keek bel hong kiasak kei in. Keek kialeh gam kaang veve ding hi,” ci-in lau uh hi.\nHih bang ka zak ciangin i nuntakna pen bitna le kisiatna kikal-ah a kikai-awk bangin om ka kisa hi. Mei tawh an i huan a, khualum zong i ngah hi. Ahi zongin hong kangtum thei hi. Tui tawh i pumpi kisil-in zong i dawn hi, leitung zong vottuam hi. ahi zongin tui in hong tumcip thei hi. A tamlua le a tawmlua in mite’ nuntak lauhuaisak hi.\nKha thu lamah zong tua bangmah ahihna i phawk hi. Leitung khantoh nading ahihleh hehpihna le thumanna (Zech. 7:9) tonkhawmsak theilo mawk uh hi. Jesuh in Pharisee-te kiangah thukham zuih ding bekbek hanthawm uha, “a gikzaw van” (Mat. 23:23) suat ding phamawh sa lo, ci-in taigawp hi.\nEite in hehpihna ahih keileh, thumanna cih tegel lakah khat bek i deih hi. Jesuh in tua tegel zangkhawm thei hi (Isa. 16:5; 42:1-4). Ama’ sihna in Pasian’ thumanna kicingsak a, mite’ kisap hehpihna hong lawhsak hi.–Julie Ackerman Link\nTopa aw, kei’ hoihsak tawm bek le\nNa thumanna ka theihnop hun kibanglo hi.\nA hong piang thukhat tungtawnin lungmuang tak\nka khen theih nading hong huh in.\nPasian’ thumanna le hehpihna pen Singlamteh ah kimuton hi.\nNisim Thalakna: PILNA ZAWI\nPosted on Thursday, September 26, 2013by Siam Kim\nTopa aw, Nangmah kong muang hi. Topa ka Pasian aw a hong dawng ding Pa, Nangmah na hi hi. __Late 38:15\nAlbert Einstein gen ngei khat: “A kiciangtan lo thu nih bek oma, vantung le mihingte’ haina hi. A masa zaw ka telcian kei hi” ci citciat hi. Eite zong i hai lamtak koici kitheih cih zong haksa mai hi. I gamtatna hang maw, ahih keh i teelkhialhna hang maw, cih i tel kei hi.\nTua ahih manin Late 38 sungah laphuakpa in a lungsim sungkhia-in Topa tung kiko hi. Ama’ lungkiatna le haksatna a ngaihsut kik ciangin Tuucing Kumpipa in: “ka haina hangin ka liamnate nai-in uih hi” (tg. 5) ci hi. Ama’ khialhna le meimate a telzaw-in hong gen tuanloh hangin thu khat hong pulaak a -- ama’ haina pen a zungpi ahihlam gen hi.\nTua bang haina pen bang tawh sumai kik ding cih ciangin Pasian’ pilna lo a dang om tuanlo hi. Paunak 9:10 in, “Pasian’ zahtakna pen pilna kipatna hi-a, Siangtho Pa theihna in thumuhna ahi hi” ci hi. Pasian, i nuntakna hong puah dingin i kiphal naakleh, tua haina khempeuh i khuplet thei ding hi. Ama’ hong itna khut tawh, sianthona tawh kidim pilna lampi i zui ding hi.\n___ Bill Crowder\nHong it Topa, a kiciangtan lo keima’ haina hong maisak in.\nNa pilna hong guan inla,\nNang ading le ka kiim ka paam aate phattuam nading\nkeima’ nuntakna hong zang in.\nPasian’ pilna pen kiniamkhiat taka ngente tungah kipia hi.\nNisim Thalakna: MINTHANG LO\nPosted on Wednesday, September 25, 2013by Siam Kim\nLuka 3:2-6, 15-18\nZekhariah’ tapa Johan tungah Pasian’ thu hong tung hi.– Luka 3:2\nSolomon La 6-8\nMi minthang le mi gualzote pen mipi a dingin madawk le leitung lokte hi uh hi. Luka 3 sungah mi minthang 7 kimu thei-a tua hunlai-in amau munah thunei pente hi uh hi. Rom kumpi Tiberias Caesar pen mipite sihna ding le nuntakna ding ciang dong thuneipa hi. Pontius Pilate pen Rom uk sung Judea gamuk hi-a, tua ciang Herod, Philip, le Lysaniaste in zong amau’ mun tek ah thunei uh hi. Annas le Caiaphas in Biakinn sunga nasep khempeuh ukin Siampi dinmun la uh hi.\nTua bang kawmkal panin upmawh loh khat hong pianga, “Zacharias’ tapa gamlak a om Johan tungah Pasian’ kammal hong tung hi” (tg.2). Gamlak aa om khat in Pasian’ kammal za thei ding, ama sang a kilawmzaw tampi omlo ding hiam? “Mawh maisakna ding tui kiphumna thu” (tg. 3) a hilh dingin Johan, mi minthang khat ahi hiam? Mipite ahih leh tua thuman thutak a zong dingin Johan kiangah kisikna tak tawh hong pai uha, Messiah hi ngelngel ding (tg. 7,15) ci-in ummawh uh hi. Johan in, “Kei nunga hong pai ding Pa in... Note Kha Siangtho le mei tawh hong baptize ding hi” (tg. 16) ci hi.\nPasian’ mitmuhna ah mi minthang i cihte kuate cih Johan’ nuntakna in hong telsak hi. Johan bangin, i sepna le hihna khempeuh in Jesuh a kawk thei hisak ni.––David McCasland\nTopa, ka minthanna uh\nNang ading bek hong zangsiam sak in.\nNa gam zaisak nading nang’ deihna hong deihsak in.\nKa nuntakna a nungta teci-te hong suaksak ta in.\nI kiniamkhiat naak leh, Amah’n na lianpi hong sem ding hi.\nNisim Talakna: LAWM\nPosted on Tuesday, September 24, 2013by Siam Kim\n1 Johan 3:11-18\nKa it tate aw, i kampi bek tawh ki-it lo-in lungsim takpi tawh ki-itin i gamtatna tawh kilangsak ni.\n––1 Johan 3:18\nSolomon La 4-5\nAsawt nailo hun khatin ka zi’ Janet tawh bawngkhawi ka lawmte kiang pan bawngsa pawlkhat ka lei uh hi. Ama kiangah pen sa sai dangte sangin kimanzaw a, kha tampi sung a kimang ding lei-in tuikhal tawh ka bilhcip hi.\nTua ka leizawh a sawtlo-in keek hong kia a, ko veeng teng mei hong sia dihdih hi. Ni khat sung bang tuikhal kuang suangah koihkhin ka hih manun bangmah ci manlo ding ci-in ka ngaihsun lel uh hi. A ninih ni zong mei hong pai tuan nailo ahih manin ka patau pian uha, ka buai uh hi.\nTua ahih ciangin Lai Siangtho thusinna khat aa ka lawm Ted samin bang ngaihsutna na nei hiam, cih ka dong hi. Tua ciangin amah’n zong midang khat kiangah a pai ding vai khat pai nawnlo-in kei kiangah hong pai-a, meiset khat tawh hong dawk lenlan mawk hi. Tua bang ka muh ciangin Ted tungah ka lungdamna a liat mah bangin Khris a itna ahihlam ka theih ciang Topa’ min ka phat hi.\nPaunak thuciin ah, “I kitaangsap huna i lawm, i lawm hoih pen hi” cih ka phawkkha hi. Johan in, “I kampi bek tawh ki-it lo-in, lungsim takpi tawh ki-itin i gamtatna tawh kilangsak ni” (1 Johan 3:18) ci hi. Khat veivei hih kammal pen ei’n midang i huh ciang hitaleh, midangte’n ei hong huh ciang hitaleh, zuih ding thubaih hilo hi. Ahi zongin Khris in hong zui khinzo a, eite in tua tua thupha i bawl ding kisam hi.–Dennis Fisher\nTopa, Na tapa Jesuh kote ading nong piak manin\nNang innkuan ah hong seh na hihna ka kiphawk uh hi.\nMidangte’ huhna a sangsiam ding le\nmidangte lungdamna takpi tawh a thuksiamte hong hisak in.\nKhris i it ciang bek, midang zong i it thei hi.\nMaan Tuamtuam Sep 17-20\nPosted on Monday, September 23, 2013by Htaung Kyint\nInnvak thunget te at ေဒါပံု (17 Sep)\nPawlpi's Thanlyin mission (17 sep)\nCE SUNDAY REHEARSAL (19 sep)\nOurs NEXT GEN (19 sep)\nTCC Student , Sport-time. (20 Sep)\nDrama "Salt" Rehearsal (20 Sep)\nTo Zeisu (Download here )\n22 SEP 2013 Bulletin\n22 September 2013 CE SUNDAY PHOTO\nPhatna La~Tg. Kam Sian TUang(Senior)\nNipi Sumpi apna leh donna~Lia Cing Sian Lun(Senior)\nLST Lotngah~YUZANA CE\nHun uk~ Sya Thang Hau Tung\nLimlahna Primary 1,2\nLai Singtho Simna~Tg. Mang Sian Sik(Inter)\nHe is Exalted ~Church Choir\nHanthotna : Syma Ann Julie\nLungdamkoh thungetna ~Sm Ngai Dim Niang\nSayama Ann Julie (22 sep 13 CE SUNDAY )\nLai Siangtho Simna~ Tg. Mang Sian Sik(Inter)\nLungdamkoh thungetna~ Sm Ngai Dim Niang\nChurch Choir - He is Exalted\nChurch Choir - He is Exalted (22 sep 13)\nNisim Thalakna: HAKSAT HUN-A LUNGMUANNA\nPosted on Monday, September 23, 2013by Siam Kim\nHAKSAT HUN-A LUNGMUANNA\nSang penpa liahna sung, vanglianpa liim sungah a om mi khempeuh in...\n Solomon La 1-3\nNaupangte in pen a pate uh suang mahmah mawk uh hi. Na innkiim khawng a kihonate ngaisim lecin, naupangte in “Kei’ pa nang’ pa sang golzaw” ahih keh, “Nang’ pa sang keipa kician zaw” ci-in kidem uh hi. Tua banga kidemna ah a nasia pen in “Nang’ pa sang kei’ pa hatzaw” cih ahi hi. Tua bang kiphatsakna in naupangte’ kihona bek hilo-in pate’ dinmun zong sukha ahih manin lamkhat pan lauhuai theizel hi. Pa tektek pen hong kilaisak nuam hipah phot hi.\nTua bang muanna le suanna bilbel pen lauhuaina a tuah uh ciangin tampi tak khamuang lungmuangin om thei uh hi. Tua ahih manin i it Pa Pasian pen Vanglian Pa ahih mahmah lungdam huai ka sa hi. Tua akhiatna in kua mah’n ama’ hatna tuk zolo ding hi. Nang le kei “Ama’ Vaangliatna nuai-ah khamuangin i om hi” (Late 91:1). Tua ahih manin Late laphuakpa in “Zan a lauhuaina le sun a thaltang leengte” (tg. 5) kihta lo ding, ci hi.\nTuni-a na tuahkhak ding le lauhuainate phamawh sa kei inla, i Pa Pasian pen a lian pen hi ci-in khamuang den in. Lungmuang in! A sia pen hun nangawn ah Ama’ vangliatna tawh a hoih pen a suah ding Topa’ thahatna in nang hong ompih zo hi.––Joe Stowell\nTopa Pasian, ka haksatna kawmkal ah,\nNang a vanglian\nNa hihna hong kilangsak in.\nKei hong nawngkai sak ding nate sangin\nNang na liatzawk lam hong thei ka hih manin\nNa vangliatna ka phat hi.\nI tuahkhak lauhuai lianpi sangin Topa lianzaw lai hi.\nNisim Thalakna: HOIH LE SIA\nPosted on Sunday, September 22, 2013by Siam Kim\nHOIH LE SIA\n1 Kumpite 14:7-16\nKa nasempa David... in a lungsim khempeuh tawh kei hong zui pa hi.\n___1 Kumpite 14:8\nTunai-in Thuciam Lui sunga Kumpite’ nuntakna ka enkaak hi. Ka gual-et suk ciangin kumpite pen tawmkha bek ‘hoih’ a, tampi tak sia, siazaw, le suuksia mahmah thei mawk uh hi.\nKumpi David pen “A lungsim khempeuh tawh Pasian a zuipa” (1 Kumpite 14:8) kici-a kumpi hoih-in kiciamteh hi (3:14; 11:38). Kumpi hoih lote leuleu ciangin Pasian nial-in, a gammite milim biakna a biakpihte ahi uh hi. Israel gam a kiphuat ciang amasa Kumpi Jeroboam pen a suuksiapen-in kiciamteh hi –“mawhna bawlin, Israel mite mawhna bawlsak hi” (14:16). Ama’ gamtat siatna hangin ama’ nunga hong kah kumpite zong a hoih kei uhleh, amah tawh tehkaak-in “Kumpi hoihlo” ci uh hi (16:2, 19, 26, 31; 22:52).\nEite zong mun khat hun khat-ah tehkaakna-in hong kizang theizel a, ahoih lam le a sialam hi kawikawi thei hi. A kiciangtanlo upna in a taangden khuavak le gamh hoih gamh pha nusiatzo hi.\nTua tawh Pasian’ min i thangsak thei hi. Ei’ tungtawnin Pasian khuavak hong tang henla, midangte in Amah a naih nading thu hizaw tahen!—Cindy Hess Kasper\nTopa, Nang tawh kibangin hong bawl in,\nNa vaang lian tawh hong uk in,\nKei, a tangden khuavak bangin\nNang’ hihna mite theisak nuam ing. —Robertson\nKhuazing pen hun ah zong a neupen khuavak taang hi.


url: =England gamsung ah Accident hangin mawtaw 40 val ki phukha :: ZOMI DAILY\nposted on 15 February 2015 at 12:51 am Lomkholna: News, Sawltak, World\nNungdiak in South Korea gamsung ah Motor Accident nasiatak piang a, mawtaw 100 val ki thuap ngekngakliang cih thuthang ih zakhin hi. Tu’n UK gamsung ah Motor Accident omcih kiza leuleu a, mawtaw 40 val ki phukhagawp cileuleu hi.\nEngland gamsung Oxfordshire ah Saturday ni zingsanglam 07:45 GMT in thupiang hi a, hih mawtaw ki phutkhakna hangin mi 1 si cih BBC te’n genkhia hi.\nThames Valley Police te genkhiatna ah tua asipa pen mawtaw ki phutkhakna munah asipah hi a, adang mi khatzong gim mahmah, lamet tamlo cih genkhia hi.\nTualo adang mi 6 zong liamgawp a, mi 50 valbang in liamna tawmkhat tatek ngah uh cihzong kiza hi.\nThames Valley Police te’n hih mawtaw ki phutkhakna ahang akancian laitak uh hi a, banghang cihlian genkhiathei nailo uhhi. Ahi zongin mei kaigawp ahih manin, gamlapi ki mutheilo a, tuahang mah hiding in ummawh uhhi.\nHih buaina hangin lamzikpi te tawlpikhat kikhak cip ahih manin, mawtaw awkcip zihziah hi. BBC Travel te genkhiatna ah mawtaw awkciplua kisa, mawtaw akhawl ngilhngelh bekbekpen Tai 4 bang sau ciliang uhhi. Tusung Accident thu vive ki limzak mahmah ahih manin, ciahna kuanna ah mawtaw hawlte’n ki dopsiam ni. ZD Sawltak #zomidaily\nPrevious: Zomi Idol India grand finale\nNext: Hello Tedim (1) ~ Hau Za Cin